ועדת החוקה, חוק ומשפט, כנסת 25, פרוטוקול מספר 227, 2024-01-15 00:00

יצחק קרויזר: בוקר טוב

יצחק קרויזר:  יום שני 15 בינואר 2024, ה' בשבט התשפ"ד

יצחק קרויזר:  דיון המשך בנושא הסוגיות המשפטיות בנוגע למעמדם של חטופים וההשלכות על התנאים הסוציאליים וזכויותיהם

יצחק קרויזר:      לפני שאני פותח ומעביר את רשות הדיבור אני רוצה לעשות טיפה סדר, מאחר שאנחנו כבר בדיון שלישי או רביעי, עם סיור במשל"ט מהלב, כדי שנוכל להיות יעילים גם בדיון הזה למעשה ולא רק להמשיך ולהתגלגל עם הדיון החשוב הזה

יצחק קרויזר:      אנחנו נתחיל כמובן עם נציגי המשפחות היקרות

יצחק קרויזר:  אתם רוצים לפתוח בכמה מילים?     

נעם עידן בן-עזרא: אתה יכול רגע רק להתייחס לשמריז?     

יצחק קרויזר: בוודאי

יצחק קרויזר:  אני אעשה רגע סדר ונעבור גם לאלון

יצחק קרויזר:  נשמע אתכן, משפחות יקרות, לאחר מכן יש לנו מינוי מבורך של יושב-ראש מינהלת חדש, המינהלת תעבור ממשל"ט הלב למינהלת תחת אחריות משרד ראש הממשלה, מר ירון כהן, שנמצא כאן

יצחק קרויזר:  הוא יציג את עצמו, יציג את העץ הארגוני של המינהלת ואת השאלות שיהיו לנו על הבקרה בתהליך ההעברה ממשל"ט הלב בצריפין למינהלת שתקום

יצחק קרויזר:       יש לנו נושא אחד שאנחנו צריכים לקבל בו היום תשובות ממשרדי הממשלה, כשמפה התחלנו את הדיון הזה, התנאים הסוציאליים של ההגדרה של חטוף אל מול חברות הביטוח

יצחק קרויזר:  יש כאן נציג לשכת עורכי הדין, עו"ד ערן בקר, שייתן סקירה קצרה על המתווה, לאחר מכן נשמע את משרדי הממשלה עם הפתרון למעשה שיצא מהשולחן העגול, ואחר כך נעבור לשמוע דוברים

יצחק קרויזר:      הדיון נולד כרעיון של חבר הכנסת ולדימיר בליאק, בנושא של אובדן כושר עבודה, סטטוס שנמצאים בו החטופים, ויצאנו כאן לדרך עם דיון מהיר, כשאני הצטרפתי אליו וחבר הכנסת ינון אזולאי

יצחק קרויזר:      לאחר דיונים ארוכים עם אבי שמריז לולו מכפר עזה, שהבן שלו אלון נחטף, עבד אצלו במפעל, והוא היה מודאג לגבי אובדן כושר העבודה, בתקווה שהוא יחזור חזרה מהשבי שלו ברצועת עזה

יצחק קרויזר:  לצערנו הרב אלון נהרג בתקרית קשה ומצערת ברצועת עזה, לאחר שהוא הצליח להשתחרר ולקחת איתו עוד שני חטופים, להוציא אותם מהשבי

יצחק קרויזר:  לצערנו הייתה טרגדיה נוראה מכל, התרחיש הקיצון קרה

יצחק קרויזר:      אתמול היה היום ה-30 לאלון, ומשפחת לולו גם זכתה לנכד שהייתה לו ברית ביום חמישי

יצחק קרויזר:  השמחה והעצב מתערבבים בתוך הטרגדיה הגדולה שאנחנו נמצאים בה, ומשפחת לולו שמריז נמצאת כרגע במאבק על הכרה באלון כחלל צה"ל

קארין אלהרר: גם על זה צריך להיאבק?     

יצחק קרויזר: אנחנו מעבירים מכאן איחולי מזל טוב להולדת הנכד למשפחה, וגם ממשיכים לחבק ולעקוב מקרוב

יצחק קרויזר:  כמו שאמרת, חברת הכנסת קארין, זה לא צריך להיות במאבק, אלא ממשיכים בקריאה, בדרישה גם מכאן, מהוועדה, להכיר בהם, באירוע המצער הזה, כחללי צה"ל, ולתת למשפחה איזה מזור בסיטואציה המאוד קשה שהיא נמצאת בה

יצחק קרויזר:  אנחנו נפתח אתכן, משפחות יקרות, בבקשה

נעם עידן בן-עזרא: בוקר 101 באוקטובר

נעם עידן בן-עזרא:  אני האחות של צחי עידן, לידי יושבת אימא שלי

נעם עידן בן-עזרא:  בהמשך למה שאמרת, גם אנחנו נמצאים במקום של שכול

נעם עידן בן-עזרא:  קברנו את מעיין, הבת של צחי

נעם עידן בן-עזרא:  אנחנו לא ממש מצליחים להתאבל עליה עדיין

נעם עידן בן-עזרא:  אנחנו עוד לא שם

נעם עידן בן-עזרא:  כרגע אנחנו עסוקים בהחזרת צחי

נעם עידן בן-עזרא:  צחי נחטף מהבית שלו, מנחל עוז

נעם עידן בן-עזרא:      ועכשיו בהתייחסות לוועדה, אנחנו נפגשים פה לאחר הפסקה לא קצרה במונחי האין-זמן שבהם אנחנו נמצאים החל מה-7 באוקטובר

נעם עידן בן-עזרא:      בפגישה האחרונה עלו מספר נקודות שאשמח שנדון בהן

נעם עידן בן-עזרא:  נפגשנו במינהלת עם מנכ"לי המשרדים, עלו המון נקודות חשובות והתייחסויות

נעם עידן בן-עזרא:  אני כבת משפחה לצערי טרם קיבלתי מנענה או תשובות לדברים שהובטחו שם, לדוגמה מידע שיזרום אלינו, המשפחות, על ידי פושים או הודעות על כל מה שקורה פה בוועדה, או במשרדי הממשלה, שייחקק, שנחקק, דברים שעברו

נעם עידן בן-עזרא:  אנחנו עדיין לא קיבלנו על זה שום מידע נכון להיום

נעם עידן בן-עזרא:      דיברנו על ועדת חריגים לבני ובנות משפחה ממעגל שני, שלישי ורביעי

נעם עידן בן-עזרא:  אנשים לא עובדים כבר מה-7 באוקטובר, אין שום סיבה שהם לא ייכללו בסל שלנו

נעם עידן בן-עזרא:  הם התמיכה שלנו

נעם עידן בן-עזרא:  חשוב שנבין את הדבר הזה, כי כל משפחה פה נעזרת בכמה וכמה גורמים, גם אם זה בסיוע משפחתי ותמיכה במשפחה עצמה, וגם אם זה במשלחות או דברים שכאלה

נעם עידן בן-עזרא:      אני ממש אשמח לשמוע לגבי ריבוי המשרדים או הגופים שמטפלים בנו

נעם עידן בן-עזרא:  אני רק רוצה להגיד בנושא הזה שאצלי לפחות זה יושב על חוסר אמון, ואצלי כשיש ריבוי של אנשים שאומרים דברים, זה פוגע באמון שאיננו מאז ה-7 באוקטובר

נעם עידן בן-עזרא:  אני ממש מבקשת, אם אפשר, שיוצג העץ הפעם, שאנחנו נבין מי מטפל, האם זה הקצינה, האם זה המשל"ט, האם זה מהלב

נעם עידן בן-עזרא:  ואני לא אמשיך, הבנו את הפואנטה

נעם עידן בן-עזרא:       כמובן המעסיקים – אין שום סיבה ש-101 ימים עברו ועדיין אין פתרון לגבי המשכורות של החטופים, אם זה עצמאי ואם זה שכיר

נעם עידן בן-עזרא:  לא יכול להיות עוד פעם שזה נופל על המעסיק עצמו, והוא כרגע צריך ללכת כמו שאר האנשים פה במדינה שנרתמו ונכנסנו מתחת לאלונקה – הוא צריך למצוא לעצמו את הפתרונות, על מנת שהעסק שלו לא ייפגע

נעם עידן בן-עזרא:  זה ממש חשוב לי

נעם עידן בן-עזרא:      ועוד סוגיה שאני מבקשת להעלות, וזה שינוי הסטטוס של החטופים

נעם עידן בן-עזרא:  לאט-לאט, יום אחרי יום, אנחנו מתבשרים פה בבשורות איוב

נעם עידן בן-עזרא:  יש פה משפחות שהחטופים שלהן נמצאים שם והוכרזו כנרצחים, אבל המענה שמקבלת המשפחה משתנה

נעם עידן בן-עזרא:  אני מבקשת שיהיה לזה איזה היבט מאוד ספציפי לגבי כל משפחה ומה שהיא צריכה

נעם עידן בן-עזרא:      אנחנו מדברים על 136, אפשר למפות את זה ולתת את הצרכים

נעם עידן בן-עזרא:  לא יכול להיות שרק קרבה ראשונה תקבל את המענה, למשל שרק האימא תקבל, כי היא הבת של מי שנחטף ונרצח, ולא הילדים שלה שצריכים עזרה נפשית כרגע

נעם עידן בן-עזרא:      והדבר האחרון מבחינתי זה נושא הסל של השבים

נעם עידן בן-עזרא:  אין לי אפילו מילה נורמלית להגיד

נעם עידן בן-עזרא:  סל זה הדבר היחיד שמצאתי שהוא קצת מתאים, אבל הוא לא מתאים בכלל

נעם עידן בן-עזרא:  אני חושבת שצריך למפות כמה שיותר מהר את מי שחזר, כדי לדעת ולהתארגן לקראת מי שיחזור כמה שיותר מהר

נעם עידן בן-עזרא:  כל משפחה והצרכים שלה

נעם עידן בן-עזרא:  לא יכול להיות שאנשים נמצאים במקום והם צריכים כרגע להיאבק על תנאים בסיסיים

נעם עידן בן-עזרא:  זה משהו שאפשר היה למפות אותו לפני שחזרו, כדי לדעת מה הצרכים של כל משפחה ומשפחה

נעם עידן בן-עזרא:  כמובן צריך להתאים את זה בהתאם למצב שבו חוזר החטוף

נעם עידן בן-עזרא:  תודה

יצחק קרויזר: תודה רבה

מירב לשם גונן: אני אימא של רומי גונן, שחטופה בעזה

מירב לשם גונן:  אני ממשיכה את הדברים של נעם עדין

מירב לשם גונן:  בוועדה לפני שבועיים, מי שהחליף אותך ביקש ממיכל שיר להמשיך לעבוד על הצעת תיקון לחוק, שהיא עכשיו עובדת עליה

מירב לשם גונן:  בהצעת התיקון לחוק ביקשנו שיהיה מתכלל אחד שיתכלל את כל המשפחות

מירב לשם גונן:  אדם אחד, דמות אחת שתתכלל

מירב לשם גונן:  זה לא הרבה משפחות, אבל הן צריכות מענה מידי

מירב לשם גונן:      כולנו נמצאים במשבר, כל המדינה נמצאת, אנחנו מבינים את זה, אבל כמשפחות של חטופים אנחנו נמצאים במצב מאוד מאוד קשוח, עם הרבה מאוד צרכים שלא נענים כרגע מחוסר ההיכרות, ברור לנו, הבנו את זה, אנחנו יודעים, זה חדש לכולם, אבל המענה חייב להיות מהיר ועכשיו

מירב לשם גונן:       אנחנו מאוד מבקשים שההצעה לתיקון לחוק, פלוס ההערות שיוסיפו אנשים שכבר נגעו בחוק הזה, יעברו כמה שיותר מהר

מירב לשם גונן:  אנחנו מדברים פה על חיי אדם

מירב לשם גונן:  המענה הזה, המענה של המתכלל, המענה שהוא גם לצרכים של אחת מהמשפחות וגם ההבנה שיש פה מעגלים נרחבים שנפגעים קשות, הוא צריך להיות בראש של כולנו כל הזמן

מירב לשם גונן:  אנחנו מבקשים שהתיקון לחוק יתקדם כמה שיותר מהר ונוכל לקבל את המענה שאנחנו זקוקים לו תחת מעטפת החוק, או סלים משלימים שיש למדינה

מירב לשם גונן:  זה הרגע שבו המדינה צריכה להמשיך ולהתגייס

מירב לשם גונן:  סליחה שאני אומרת "צריכה", אבל היא צריכה להמשיך ולהתגייס למעננו

מירב לשם גונן:  תודה רבה

יצחק קרויזר: תודה רבה

אסתר בוכשטב: אני מגיעה לפה בכל שבוע

אסתר בוכשטב:  חלק מהאנשים כבר מכירים אותי

אסתר בוכשטב:  אני אימא של יגב

אסתר בוכשטב:  יגב חטוף מקיבוץ נירים

אסתר בוכשטב:  אני רוצה להצטרף לדברים שנאמרו פה

אסתר בוכשטב:  אנחנו כמשפחות, אנחנו נמצאים בשני מקומות ב-101 ימים: אנחנו עסוקים במאבק להחזרת הבנים שלנו, בני המשפחה, אנחנו עסוקים בהשבת החטופים, אנחנו עובדים בזה 24/7

אסתר בוכשטב:  אין לנו שום רגע שאנחנו לא עסוקים בזה

אסתר בוכשטב:  עם זאת, מאז שחזרו החטופות והילדים – לשמחתי הרבה גם בת משפחה שלי, רימון, חזרה – אנחנו עסוקים במעגל נוסף, לראות מה קורה איתן

אסתר בוכשטב:  החזרה של החטופות היא לא חזרה פשוטה, הן חזרו מגיהינום

אסתר בוכשטב:  אני יכולה להגיד שבימים הראשונים, כשהן חזרו, הייתה איזה אופוריה, קודם כול שמחה, כי שמחנו שהן חזרו, והן שמחו לחזור, אבל אז התברר גודל הגיהינום שהן היו בו, וגודל הגיהינום גדל כשהם הבינו שבני המשפחה שלהן והחטופים האחרים נשארו שם ועדיין לא חוזרים

אסתר בוכשטב:      הימים שעוברים מקשים עליהן מאוד

אסתר בוכשטב:  אני יכולה להגיד שהשיקום שלהן לא יתקיים עד שלא יחזרו כל החטופים

אסתר בוכשטב:  ובמקביל, אנחנו, בני המשפחה, פה, שמנסים לתמוך, אנחנו תומכים גם בהן וגם נאבקים על החזרת החטופים, ואנחנו רואים המון-המון בעיות בחוקים שאין למדינה

אסתר בוכשטב:       המדינה לא התכוננה לאירוע כזה דרמטי, טראומתי

אסתר בוכשטב:  אני יכולה להגיד שאנחנו יושבים ומנסים כהורים, כחלק מהמשפחות לחשוב מה צריך, וזה נורא קשה, כי נורא קשה לחשוב על מיצוי זכויות בימים שהבן שלי עדיין שם, אבל אנחנו מבינים שאנחנו צריכים לעשות את שני הדברים האלה במקביל, כי אי-אפשר לחכות, ואני חושבת שהמדינה צריכה להבין את הצורך הזה שיהיה גוף אחד שיטפל בדברים

אסתר בוכשטב:      אנחנו כמשפחות כל הזמן שמים את עצמנו בצד, אבל זה לא נכון, ולא לאורך זמן נוכל לעמוד בזה שאנחנו שמים את עצמנו בצד

אסתר בוכשטב:  אני יכולה להגיד שמה-7 באוקטובר אני לא עובדת בעבודה שלי

אסתר בוכשטב:  אני מקבלת משכורת, אני לא יודעת עד מתי, לא ברור לי

אסתר בוכשטב:  לא ברור לי עד מתי אני אקבל את המשכורת הקבועה שלי, כי אני לא עובדת

אסתר בוכשטב:  הילדים שלי כולם באירוע הזה, הבעל שלי עוד מצליח איכשהו לעבוד, אבל הוא עובד בעיקר כדי להציל את השדות של נירים

אסתר בוכשטב:  הוא לא עובד בעבודה הרגילה שלו, הוא עוסק בהצלת החקלאות בעוטף

אסתר בוכשטב:      אני חושבת שצריך להבין את הסיטואציה הבלתי אפשרית הזאת, ושהמדינה תתחיל לעשות סדר עם הדברים, שנדע, שיהיה לנו איזה ביטחון מה הולך להיות ואיך החטופות שחזרו מקבלות את המענים, ואיך בונים מענים לחטופים שיחזרו, ואיך עושים כמה שיותר מהר עסקה שתחזיר אותם אלינו מהר

אסתר בוכשטב:  תודה

יצחק קרויזר: תודה

יצחק קרויזר:  עוד מישהו?     

אודי גורן: אני לא רוצה לקחת זמן מהוועדה, כי הדברים כבר נאמרו

עדה גנזך: בחרתי להשמיע את קולות האזרחים בעלי אזרחות זרה, שלא נשמעים כאן בארץ

עדה גנזך:  ביקרתי לאחרונה בנפאל את משפחת החטוף הנפאלי

עדה גנזך:  בהמשך לכל החטופים שנמצאים כאן אני רוצה להזכיר שיש עוד משפחות בארצות רחוקות, שלא שומעים אותם כאן

עדה גנזך:  אני רוצה לבקש בכל הדיונים שתזכרו שיש עוד משפחות שלא נמצאות כאן

עדה גנזך:  הן כואבות כאב גדול, והן גם לא יודעות איך לכאוב אותו, כי הן לא נמצאות בקהילה הזאת של משפחות החטופים, גם בקושי מתקשרים אליהן משגרירות ישראל

עדה גנזך:  אני לא יודעת מה קורה בתאילנד ובמדינות האחרות, ואני מבקשת להביא את זה בחשבון

עדה גנזך:      בנוסף ובסוגריים, ויסלחו לי משפחות החטופים, אני רוצה להגיד משהו בסוגריים דווקא לגבי הסטודנטים המשתלמים שהגיעו לארץ

עדה גנזך:  הם פונו לנפאל, חלקם רוצים לחזור לארץ, חלקם רוצים להישאר כאן

עדה גנזך:  אלה שחוזרים לארץ, אין להם מסגרת לחזור כי אין הסכם g to g  לעובדים חקלאים מנפאל, ואלה שרוצים להישאר, כולם שקעו בחובות עצומים, ונאמר לי שמגיע להם שיפוי כלשהו, כי התוכנית שלהם בוטלה

עדה גנזך:      שוב, אני מרכינה ראש בפני הבעיות הגדולות שיש במדינה, במיוחד למשפחות החטופים, אבל אם אפשר לפתור בעיה קטנה זו, אני מאוד אשמח

עדה גנזך:  תודה

יצחק קרויזר: תודה רבה

יצחק קרויזר:  משרד החוץ אחר כך יגיב על מה שהעלית עכשיו

יצחק קרויזר:  ירון, ברשותך, לפני שאני אציג אותך, חובה קטנה מלב הדיון

יצחק קרויזר:  חבר הכנסת ולדימיר בליאק, שיזם את הדיון, נמצא כרגע בדיון בבג"ץ, הוא מתנצל שהוא לא יוכל להגיע, הוא יצטרף ברגע שהוא יסיים את הדיון שיש לו בבג"ץ

יצחק קרויזר:       עו"ד ערן בקר, אם אתה יכול ממש בקצרה על המתווה שהגשת בנוגע לחוב הראשון שלנו בנושא של הסטטוס של החטופים, ואחר כך נעבור ברשותך אליך, ירון

יצחק קרויזר:  תודה

אהרן בקר: אני חבר המועצה הארצית, יו"ר פורום הנזיקין והביטוח של הלשכה

אהרן בקר:  במסגרת שני הדיונים האחרונים, ובעיקר בדיון האחרון קיימנו שיחות, והצגנו וביקשנו למעשה להשיג איזה מתווה, מתווה שלדעתנו, לדעת הלשכה, זה המתווה שיכול לתת כרגע את המעטפת הנוספת למשפחות

אהרן בקר:  המעטפת מדברת על הרחבה נוספת של המעטפת הכלכלית שניתנת למשפחות באופן שכל המשפחות, ללא יוצא מן הכלל, יקבלו תגמול נוסף, תגמול מחליף הכנסה

אהרן בקר:      עלו הסוגיות של כן לאפשר הגדרה של חטוף במצב של אובדן כושר עבודה או לא להגדיר חטוף, הוא כן נכה או לא נכה, הוא כן נעדר, לא נעדר, בשורה התחתונה זה פחות חשוב כרגע

אהרן בקר:  מה שחשוב זה המעטפת הכלכלית

אהרן בקר:       הצענו שהמדינה תיתן לכל משפחה, אם החטוף לא עבד לפני החטיפה, הוא יקבל את התגמול המינימלי של  התט"ר, ואם הוא עבד לפני החטיפה, הוא יקבל את ההכנסה שלו, בהתאם למה שהוא השתכר טרם החטיפה, ללא יוצא מן הכלל לכלל המשפחות

אהרן בקר:  זה ייתן מעטפת נוספת, בגלל שיש פה אובדן הכנסה ברור של כל אחת ואחת מהמשפחות, וזה שונה לחלוטין ממה שיש בחוק משפחות החטופים והנעדרים, ששם למעשה מדברים על המענק שניתן, שזה מענק שניתן עבור המאמצים להשבת החטוף ארצה למשפחות

אהרן בקר:  כאן למעשה זה תגמול מחליף הכנסה, חלף ביטוח קרן פנסיה או ביטוח פרטי

אהרן בקר:       זו ההצעה שלנו

אהרן בקר:  היא הועברה אליך, היא הועברה גם לגורמים, גורמי ממשלה

אהרן בקר:  אני יודע שמשרד רוה"מ והגברת שטיינר עושים מאמצים באמת עילאיים כדי לקבל את המעטפת, וכמובן כל החברים היקרים שלנו, גם מהמשל"ט שהצטרפו בפעם הקודמת, אז אנחנו נשמח באמת לדעת האם המתווה הזה באמת קרם עור וגידים ונותן את המעטפת הנוספת למשפחות

אהרן בקר:      כמובן שהתגמול, אם אחד מהחטופים השתכר פחות מהשכר המינימלי שמופיע בתט"ר, הוא יקבל את השכר הגבוה מבין השניים, זה דבר אחד

אהרן בקר:  והדבר השני שאנחנו מייצרים פה למעשה שני דברים: דבר אחד, ודאות כלכלית למשפחות, ודבר שני זה איזה מנעד דיפרנציאלי של מנעד הכנסות שאנחנו נותנים

אהרן בקר:  מי שהשתכר X, יקבל X, מי שהתשכר X מינוס Y, יקבל X מינוס Y, אבל זה נותן מעטפת נוספת וחשובה מאוד למשפחות, כשכרגע הן זקוקות בצורה נואשת לקצבאות האלה, לתגמולים האלה, כי חשבנו שהם יחזרו בתוך חודש, בתוך שבועיים, ואנחנו רואים שהם כבר שלושה וחצי חודשים נמצאים בשבי, וחשוב שנעשה את זה באופן מידי ושכל התגמולים האלה ישולמו באופן רטרואקטיבי, החל מה-7 באוקטובר

גלעד קריב: ההצעה מתייחסת לסוגיית ניהול הכספים?      

תמר שטיינר: אנחנו התייחסנו לזה במתווה

תמר שטיינר:  אני אתייחס לזה מאוחר יותר

יצחק קרויזר: תמר ממשרד המשפטים, את יכולה לענות בקצרה? אני רוצה לסגור את הפינה הזאת, כי זה חוב שאנחנו גוררים מהדיון

יצחק קרויזר:  אני רוצה למסגר את האירוע הזה, ואחר כך נמשיך לדון בו

יצחק קרויזר:  אני רוצה תשובה, ואחר כך מר ירון כהן יוכל לדבר ארוכות, להציג את עצמו ואת עבודת המינהלת

תמר שטיינר: כפי שדיווחנו בשולחן העגול הקודם, שהיה כאן בוועדה הקודמת שנכחנו בה, עדכנו שהשולחן העגול קיים כמה דיונים מקצועיים, והקים צוות מצומצם, בראשות אותם גורמים מקצועיים מתוך משרדי הממשלה

תמר שטיינר:  לפני שבועיים וחצי הנחנו המלצה על השולחן של מנכ"ל רוה"מ

תמר שטיינר:  בישורת האחרונה, כשהיינו כבר לקראת אותו יישום של המתווה, נתקלנו בהתנגדות אוצרית, וזאת הסיבה שעלינו עם זה למנכ"ל רוה"מ

תמר שטיינר:  כלומר, המתווה כבר קיים, הוא לא דורש תיקון חקיקה, הוא הרבה יותר רחב מהמתווה שהציע פה חברי, הוא כולל הרבה מאוד רכיבים שלא דובר עליהם כאן, כמו תשלומי מיסים, קופות גמל וכיוצא בזה

קארין אלהרר: ומה קרה מאז שהעליתם לרוה"מ?     

תמר שטיינר: היה אמור להתקיים דיון לפני שבוע אצל מנכ"ל רוה"מ בנוכחות מנכ"ל האוצר, והדיון בוטל מטעמים שונים

קארין אלהרר: יש זמן

קארין אלהרר:  מה הבעיה

גלעד קריב: יש נציג אוצר בחדר?     

תמר שטיינר: אין נציג אוצר

תמר שטיינר:  אני לא ראיתי

גלעד קריב: נציג אוצר אין

גלעד קריב:  יש רק התנגדות אוצרית בחדר

תמר שטיינר: יש התנגדות אוצרית

תמר שטיינר:  אנחנו יכולים להציג את המתווה ממש בראשי תיבות, הוא לא דורש תיקון חקיקה

קארין אלהרר: במעמד צד אחד?     

שי סומך: המתווה מבחינת המהות שלו הוא פשוט, זאת אומרת, מדובר על תחליף שכר במודל של התגמול, תגמול המילואים למי שעבד, ולמי שלא עבד והיה בגיל העבודה, הוא יקבל את התשלום המינימלי שהוא, לדעתי 8,000 שקלים לאיש מילואים

שי סומך:  זה פחות או יותר המודל

שי סומך:  בצה"ל יש כבר את המודל הזה

שי סומך:  בצה"ל יש מודל של תשלום של תחליף השכר שהחיילים קיבלו, ולכן שם הנושא מסודר, וההסדר הזה יחול על מי שהם אינם חיילים

שי סומך:       אני צריך להגיד לגבי נושא ההסדרה המשפטי, שהוא עדיין בבדיקה

שי סומך:  אנחנו מחכים גם לעמדה של משרד האוצר לגבי המתווה המשפטי הזה, וכשתהיה העמדה הזאת - - -     

קארין אלהרר: לא הבנתי

קארין אלהרר:  הבעיה היא בעיה משפטית או בעיה אוצרית?     

שי סומך: לא

שי סומך:  המתווה של דרך ההסדרה, איך מסדירים את זה, האם צריך חקיקה ראשית או הסכם

שי סומך:  הנושא הזה עדיין בבחינה

שי סומך:  אנחנו עדיין מחכים לעמדה של משרד האוצר לגבי הצורך בחקיקה, וכשתהיה לנו עמדה כזאת אפשר יהיה לקבל את העמדה שלנו כמשרד המשפטים

קארין אלהרר: מתי היא צפויה?     

שי סומך: העמדה המשפטית חסרה, ומרגע שתהיה הכרעה של המנכ"ל בנושא הזה, ואם הוא יאשר את המתווה הזה, אנחנו נעשה את הבדיקה המשפטית לגבי איך להסדיר, האם נעשה חקיקה מהירה או שמספיק הסכם לפי סעיף 9, שהוא יהיה יותר מהיר

שי סומך:  באותו רגע אנחנו נוכל לקבל - - -     

קארין אלהרר: מתי צפויה ההכרעה האוצרית?     

תמר שטיינר: יש שני מתווים: האחד זה הסכם, לפי סעיף 9 לחוק הביטוח הלאומי, שזה אומר הסכם אוצרי

תמר שטיינר:  הוא דורש אישור של ועדת העבודה והרווחה

טליה ג'מאל: היוועצות, לא אישור

תמר שטיינר: היוועצות, סליחה

תמר שטיינר:  זה המסלול המהיר, ובעינינו הוא היה המסלול הנכון יותר לנסיבות הללו

תמר שטיינר:  ויש את המסלול של חקיקה, כשהמסלול של חקיקה, כמו שאתם יודעים, הוא מסלול ארוך יותר ומייגע יותר, ומבחינת המענה המהיר חשבנו שנכון יותר ללכת, מבחינת השולחן העגול – אני שמה רגע בצד את העמדה המשפטית של משרד האוצר, שבעצם נמנעה מלתת את העמדה המשפטית שלה לעניין הסכם לפי סעיף 9 או תיקון חקיקה

תמר שטיינר:  זה היה הדד-לוק שהגענו אליו, היינו צריכים את מנכ"ל רוה"מ, כשהגענו לדד-לוק הזה

תמר שטיינר:  עכשיו יש ראש מינהלת - - -     

גלעד קריב: זאת אומרת, ההתנגדות היא לא תקציבית, כי ההיקפים הרי ברור שהם לא גדולים

תמר שטיינר: חד-משמעית

גלעד קריב: יש פה בעיה ביורוקרטית, שלא ברור אם רוצים לעשות חקיקה או - - -     

תמר שטיינר: אני אומר עוד משהו באופן מאוד ברור, ההשלכות התקציביות של ההמלצות שלנו הן שוליות מאוד

קארין אלהרר: את יודעת להעריך?     

תמר שטיינר: הביטוח הלאומי יודע להעריך

תמר שטיינר:  הן שוליות, אני אסביר גם למה, משום שבמקום לקבל תט"ר רטרואקטיבי ביום החזרה, אנחנו בדיוק נותנים את זה מדי one, מדי החקיקה

קארין אלהרר: אפשר להגיד מספר כדי שנבין?     

שרית דמרי: שוב, יש לנו את המספרים שלנו, מספר החטופים שמטופלים על ידי ביטוח לאומי לעומת הצבא, אלה מספרים נפרדים

שרית דמרי:  עשינו חישובים כמה עצמאים יש, כמה שכירים, זה לא מספרים גדולים

קארין אלהרר: גרוסו מודו, שרית

שרית דמרי: אני לא יודעת להתחייב כרגע, זה כמה עשרות מיליוני שקלים בשנה, לא מעבר לזה

יצחק קרויזר: האם אפשר יהיה לדיון הבא או במהלך הדיון הזה, יש לנו עוד זמן, להביא נתונים קצת יותר מדויקים?     

קארין אלהרר: זה רק לגבי האזרחים

גלעד קריב: הסיפור פה הוא לא התקציבי

יצחק קרויזר: הסיפור פה הוא העניין הבירוקרטי

גלעד קריב: גם מבחינת האוצר הסיפור הוא לא הסיפור התקציבי

גלעד קריב:  אי-אפשר לקבל מהאוצר תשובה ברורה? רוצים שינוי חקיקה – הבית הזה יודע גם להעביר חקיקה בתוך יומיים

קארין אלהרר: מה הבעיה שזה יהיה הסכם? בהסכם אפילו לכנסת אין סיי, אי-אפשר להגדיל, להקטין, כלום, הם עושים

גלעד קריב: בושה

טליה ג'מאל: אולי גם נשים את זה במסגרת

טליה ג'מאל:  היה הדיון הראשון בוועדה, ובדיון הראשון בוועדה אספנו הרבה מאוד צרכים שעלו מהמשפחות בעיקר, אחר כך המשיכו להגיע עוד צרכים, אבל את אותם צרכים מיפינו למצע לדיון, והנושא הלך לשני מקומות: האחד היה הניהול של האירוע, כל סיפור המשל"ט והמנהלת, שאנחנו עוד רגע כנראה ניגע בו; והנושא השני, שהגיעו קשיים מבחינת החשש מזה שחובות של חטופים תופחים, כיסוי של משכנתאות, דירות, שכר דירה

טליה ג'מאל:  הסיפור של אובדן כושר עבודה היה נראה כמו פתרון, ואז הגיעה לכאן הממשלה ואמרה: יש לנו פתרון רוחבי יותר, שהיה אמור לתת איזה מענה לחטופים עצמם, שוב לא לבני המשפחות כרגע, אבל לחטופים עצמם ולמי שסמוך על שולחן בהקשר הזה

טליה ג'מאל:  הפתרון הזה הוצג למעשה בדיון הקודם של הוועדה, לפני למעלה מחודש, ונאמר לוועדה שאפשר להשיג את הפתרון הזה בלי צורך ללכת לחקיקה, ושהדבר אמור להיסגר בתוך מספר ימים

טליה ג'מאל:      אותן בעיות של שאלת הרטרו, אם אני זוכרת נכון, נאמרו גם אז, כשהיו גורמים שפחות רצו לשלם מלכתחילה והעדיפו לשלם רטרואקטיבית אחרי שהחטופים חוזרים, בגלל שלצערנו אנחנו לא תמיד יודעים מי חי ומי מת בזמן אמת

טליה ג'מאל:  וזאת הייתה עמדה עקרונית שחברי הכנסת, להבנתי התרעמו עליה וגם רוב הגורמים בחדר

טליה ג'מאל:      ושוב, הגיעו לפה לדיון הקודם באמירה שהדבר הזה לקראת סיום, נפתר בתוך יום-יומיים

טליה ג'מאל:  עבר חודש וחצי ואנחנו בעצם חוזרים אחורה לשאלות המוקדמות יותר

תמר שטיינר: אנחנו לא חוזרים לשאלות

תמר שטיינר:  אנחנו נתנו מענה

יצחק קרויזר: את אומרת שזה עניין ביורוקרטי בין האוצר אליהם?     

תמר שטיינר: לא

תמר שטיינר:  אנחנו נתנו מענה במסגרת הנייר שהגשנו

תמר שטיינר:  אם תרצו מנכ"ל רוה"מ או ירון יוכל להעביר לכם את הנייר שאנחנו הגשנו

תמר שטיינר:  אנחנו נתנו מענה גם לסוגיות האלה של הרטרו

תמר שטיינר:  התייחסנו לזה

טליה ג'מאל: אבל המתווה עוד לא אושר

קארין אלהרר: לא הבנתי מה קרה בחודש וחצי

יצחק קרויזר: אנחנו נמסגר עם רז נזרי, שנמצא בזום, יש לו עוד כמה נקודות בעניין הזה, ואחר כך תהיה במה מלאה לירון כהן להציג ולענות על כל השאלות

יצחק קרויזר:  חבר הכנסת קריב, אתה רוצה לדבר לפני?     

גלעד קריב: ברשותך, אדוני היושב ראש, כמובן אני מצטרף לדברים המחזקים שלך לנציגי ונציגות המשפחות שכאן, ושב על האמירה שהם מגיעים לכאן, לא על מנת לשמוע אותנו מחזקים את ידיהם אלא על מנת להזכיר לנו את החובה שלנו, וזה המסגור הנכון של הדברים

גלעד קריב:  והחובה שלנו ברורה

גלעד קריב:      ראשית, אנחנו צריכים להשיב את החטופים והחטופות הביתה, ואנחנו צריכים להבטיח טיפול מיטבי לכל מי ששב ושבה ולכל בני המשפחה

גלעד קריב:      אני מבקש ברשותך שלוש נקודות מאוד קצרות: הראשונה, שאין הרבה מה לומר על מה שאנחנו שומעים כאן לגבי הסוגיה המרכזית שאנחנו עוסקים בה בדיונים האחרונים

גלעד קריב:  לא ייתכן שאנחנו נמצאים חודש וחצי אחרי שנאמר שיש מתווה של פתרון ובגלל הבדלי השקפות בין משרדי ממשלה, היבטים בירוקרטיים, חוסר תכלול, הדבר לא ייסגר

גלעד קריב:  לא מדובר פה באיזה בריאת יש מאין

גלעד קריב:  המתווה מונח

גלעד קריב:  ולשמוע שנקבעה פגישה אצל מנכ"ל משרד ראש הממשלה, כאשר ברור שזו הסוגיה המרכזית שהוועדה מבקשת לטפל בה, והפגישה מתבטלת, זה פשוט לא רציני

גלעד קריב:  ואם לא היו כאן נציגי המשפחות, ולא היה נמצא כאן ראש המינהלת הנבחר, ראוי היה לבטל את הישיבה ולהודיע לנציגי הממשלה הנכבדים: צאו, תעשו עבודה שעתיים ותחזרו אלינו עם תשובה, כי זה פשוט בלתי מתקבל על הדעת

גלעד קריב:  בלתי מתקבל על הדעת הסוגיה הזאת

גלעד קריב:  אני מציע שיצא זימון לישיבה קרובה מאוד ומנכ"ל משרד האוצר יתבקש להגיע

גלעד קריב:  זו הצעה שלי

גלעד קריב:      נקודה שנייה, והיא הוזכרה במידה מסוימת על ידי הדברים של נציגי ונציגות המשפחות

גלעד קריב:  אנחנו חייבים להבין את האדוות ההולכות ומתרחבות של האירוע הזה

גלעד קריב:  לצערי אלה לא אדוות, אלא גלי הדף שפוגעים במעגלים הולכים ומתרחבים של בני ובנות משפחות

גלעד קריב:  כל מי שמבקר בכיכר החטופים כל מי שמדבר עם משפחות, יודע עד כמה האירוע הזה הוא בראש הראשונה אירוע של המשפחות הגרעיניות, אבל עד כמה האירוע הזה הוא גם אירוע שמגיע למעגל שני, מעגל שלישי ולפעמים מעגל רביעי

גלעד קריב:  זה בוודאי נכון למשפחות שבהן אין אלא מעגל שני

גלעד קריב:  בקרב החטופים והחטופות יש גם משפחות שבהן מי שמטפל בעניינים אלה בני ובנות דודה, אלה אפילו אנשים במעגל יותר רחוק

גלעד קריב:  כשמדובר במשפחות שהן בסטטוס כפול – אחת מהן נמצאת כאן – של משפחה שהיא גם משפחה שכולה וגם משפחה של חטוף, אז ברור שהמעגל השני והשלישי נכנסים לתמונה

גלעד קריב:       אני בספק גדול אם יש משפחה אחת של חטוף וחטופה, שבהן המעגל השני, השלישי והרביעי לא מעורבים

גלעד קריב:  ואנחנו חייבים לומר שאחרי 100 ימים הגיע הזמן שהוועדה הזאת בישיבות תתחיל לדבר בצורה יותר רצינית על מנגנוני הסיוע, התמיכה למעגל השני, השלישי והרביעי, ויש הרבה מאוד דברים שאפשר לחשוב עליהם, משיפוי למעסיקים על ימי חופשה, שניתנים לאותם בני משפחה, מענקים שצריכים להינתן, ליווי נפשי ומקצועי

גלעד קריב:       ואני ממש מבקש גם מהמטה וגם מאיתנו, שנייחד דיון קרוב מאוד לסוגיית מעגלי התמיכה של המדינה במעגל השני, השלישי והרביעי

יצחק קרויזר: אנחנו נעקוב בוועדה הזאת בצורה הדוקה על כל המעבר של המשל"ט למנהלת כחלק מזה

גלעד קריב: הנקודה האחרונה שלי, ואני אקצר תהיה לגבי המעבר, אבל אני רוצה רגע לומר עוד פעם: עם כל הכבוד למעבר וכל הכבוד למינהלת, חלק גדול מהדברים כאן הם תוצאה של העבודה של המשפחות, המטה והוועדה

גלעד קריב:  אני לא מציע לחכות למינהלת

גלעד קריב:  אני מציע שהוועדה כאן היא זו שתגבש ביחד עם המשפחות והמטה איזה תפיסה של הרחבת התמיכה

גלעד קריב:  יש תמיכה ראשונית שבאה לידי ביטוי בהצעת החוק, היא לא מספקת

גלעד קריב:  היא נותנת מענה לאדם אחד או לשניים

גלעד קריב:  יש פה אירוע שמערב הרבה יותר אנשים

גלעד קריב:  כמובן התמיכה במעגל הראשון צריכה להיות המרכזית, אבל צריך להתחיל לדבר על חבילת אמצעי התמיכה למעגל השני והשלישי

גלעד קריב:       מילה אחרונה לגבי המינהלת

גלעד קריב:  אני כמובן מברך כל איש ציבור שנכנס לתפקידו, אבל אני אחזור על דברים שאמרתי במשל"ט

גלעד קריב:  אני חושב שזאת הייתה טעות חמורה, תוך כדי אירוע, להעביר את האחריות מדי המפקדה הצה"לית לידי משרד ראש הממשלה

גלעד קריב:  בעיניי משרד ראש הממשלה נכשל כישלון חרוץ בטיפול ברוב ההיבטים האזרחיים של האירוע הנוכחי

גלעד קריב:  אני ביקרתי לפני עשרה ימים ברשויות מקומיות בצפון, די היה בסיור של כמה שעות בודדות כדי להבין את גודל הכישלון של משרד ראש הממשלה כרגע בתכלול האירוע האזרחי

גלעד קריב:  במצב הזה, בעיניי העברת המינהלת מהשליטה הצבאית לשליטה האזרחית היא טעות

גלעד קריב:  אני חושב שאת המשימה הזאת היה צריך להותיר כרגע בידי המשל"ט

גלעד קריב:      אני שב וקורא לגורמים הרלוונטיים לבדוק היטב את לוחות-הזמנים של העברת האחריות והעברת המקל, ולעשות את כל מה שצריך כדי לוודא שבמסגרת העברת האחריות הזאת – עוד פעם, אני חושב שהיא טעות, אבל היא התקבלה בהחלטת ממשלה, אני מניח שלא יעשו עכשיו פניית פרסה, אבל דבר אחד כן צריך לוודא – שהאחריות הזאת לא עוברת עד ש-100% מהעניינים נסגרו, ושאין דבר אחד, ולו הקטן ביותר, שנופל בין הכיסאות בכל הנוגע לטיפול במשפחות ולליווי המשפחות

גלעד קריב:  ועד שלא מתבצע הצ'ק ליסט המלא הזה, כשכל הדברים נבדקו

גלעד קריב:  שמענו את ה"עוד שבוע", בינתיים חודש וחצי מחכים להחלטה של האוצר על איזה עניין, איך עושים את הדברים

גלעד קריב:      אני קורא לכם לדחות את העברת האחריות

גלעד קריב:  אני קורא לדחות את המועד להעברת האחריות בפועל למינהלת האזרחית, כדי שההתארגנות תבוצע בצורה המיטבית

גלעד קריב:  יש לי חששות כבדים מאוד מלוחות-הזמנים הנוכחיים של העברת האחריות

יצחק קרויזר: תודה רבה

יצחק קרויזר:  אני באופן חריג מבקש בקצרה, כי יש לנו פה מינוי שאנחנו רוצים לשמוע אותו ויש הרבה שאלות

קארין אלהרר: אתה ממש לא צריך לבקש, אני מאוד מקווה שהדברים גם יפלו על אוזניים קשובות

קארין אלהרר:      101 ימים יש לחטופים שנמקים אצל האויבים הכי גרועים שלנו

קארין אלהרר:  יש דברים שהממשלה אומרת שהם לא בשליטתה, היא אומרת: קשה לנהל משא-ומתן, לא מצליחים, רוצים

קארין אלהרר:  אתה יודע מה, אפשר אולי לקבל את זה

קארין אלהרר:  מה אני לא מקבלת? דברים שהם בשליטתה והיא לא עושה, אני לא מקבלת

קארין אלהרר:  אני לא מקבלת ש-101 ימים, כשהמשפחות באות לפה, מתחננות, ולא שומעים

קארין אלהרר:  לא מקבלת שחודש וחצי שאנחנו מדברים על התנאים, כשהם אמרו שתהיה תשובה, ולא הביאו תשובה

קארין אלהרר:  ולמה? כי ביטלו ישיבה אצל מנכ"ל רוה"מ

קארין אלהרר:  אגב, איפה מנכ"ל רוה"מ? ביקשנו שהוא יגיע לדיון הזה

קארין אלהרר:  למה הוא לא הגיע? האחריות העליונה היא אצלו

קארין אלהרר:  הוא הגורם המתכלל הגדול

קארין אלהרר:  אז איפה הוא? למה הוא לא נותן תשובה? זה נראה לכם הגיוני? באיזה עולם זה נראה למישהו הגיוני שנשב כאן דיון אחרי דיון, ולא תגידו שאין אפשרות? יש אפשרות, הם אפילו הביאו פתרונות

קארין אלהרר:  כמה פעמים עוד נביא את המשפחות לפה כדי לדבר על המתבקש? כמה פעמים? תגידו לי

קארין אלהרר:  אני מתביישת שאת המינימום של המינימום, גם את זה לא מצליחים לעשות, שלא לדבר על זה, בוקר טוב אליהו, שמינו אחראי על המשל"ט

קארין אלהרר:  מה הן אומרות לעשות בתווך הזה? תסבירו לי

קארין אלהרר:  לא קשה גם ככה? החיים שלהם לא נהרסו גם ככה? גם על זה הן צריכות להתחנן? אם אי-אפשר לתת להן את המינימום הזה, אפשר לסגור את האירוע, בואו נקפל

קארין אלהרר:  תקשיבו, אני מתביישת

קארין אלהרר:  איך אפשר להסתכל להן בעיניים? מספיק

קארין אלהרר:  אני לא רוצה לשמוע יותר תירוצים

קארין אלהרר:  לא רוצה

קארין אלהרר:  אני דורשת שיהיה פתרון עכשיו

קארין אלהרר:  עכשיו

קארין אלהרר:  שיצאו החוצה, שיעשו טלפונים, תביאו את מנכ"ל רוה"מ, לא מעניין

יצחק קרויזר: תודה רבה

שי סומך: יש הבהרה חשובה, כי יש אי-הבנה בדיון, ומשרד האוצר ביקש שאני אבהיר את הדברים

שי סומך:  יש מחלוקת מהותית עם משרד האוצר

שי סומך:  המחלוקת היא לא טכנית, היא מחלוקת מהותית

שי סומך:  מנכ"ל רוה"מ צריך להכריע במחלוקת המהותית, האם יינתן תחליף שכר באופן שוטף לחטופים - - -     

יצחק קרויזר: אנחנו ביקשנו בדיון הקודם שזה יינתן בתוך כמה ימים

יצחק קרויזר:  הבנו שזאת המחלוקת

טליה ג'מאל: נאמר לנו שזה יינתן

יצחק קרויזר: נאמר שזה יינתן בתוך כמה ימים

שי סומך: מעבר לזה, אחרי שתוכרע המחלוקת הזאת - - -     

קריאה: כמה זמן מכריעים?     

שי סומך: אחרי שתובא המחלוקת הזאת, יהיה צריך להכריע באיזה דרך - - -     

קארין אלהרר: הוא בכלל אומר שלא בטוח שצריך לשלם

שי סומך: אחרי שתוכרע המחלוקת הזאת, אני מניח שמנכ"ל רוה"מ - - -     

קארין אלהרר: בושה וחרפה

גיל דיקמן: אתה יכול להבהיר מה בדיוק המחלוקת?     

יצחק קרויזר: התשובה הייתה מאוד ברורה, שהתשובה תינתן בתוך מספר ימים

יצחק קרויזר:  זה מה שנאמר

יצחק קרויזר:  לא נאמר שיש מחלוקת האם בכלל מגיע או לא מגיע

גלעד קריב: זה מה שאומר שיש סומך

יצחק קרויזר: זה אירוע חדש

נעם עידן בן-עזרא: אנחנו הולכים ל-101, 102, 103 ימים

נעם עידן בן-עזרא:  באיזה יום תתקבל ההחלטה?     

יצחק קרויזר: אני רוצה שתסיים, תצמצם

יצחק קרויזר:  אני אשמח אחר כך שחבר הכנסת סגלוביץ', ממש בקצרה, אם תוכל, יש עוד נציג ממשפחות החטופים שצריך לדבר, ואז נעבור אליכם וניתן לכם את מלוא הזמן שתוכלו להציג, לענות לשאלות

אופיר סופר: הדיון שנערך פה, הוא בכלל לא על המהות של המחלוקת עם האוצר

יצחק קרויזר: נכון

יצחק קרויזר:  לחלוטין, לכן אני רוצה שתיתן את האינפוט שקיבלת מהאוצר

קריאה: האוצר לא מכיר בזכות המשפחות בכלל

שי סומך: אם מנכ"ל רוה"מ ידחה את עמדת האוצר ויקבל את העמדה שצריך לתת את הגמול הזה, תתעורר השאלה איך מסדירים

גלעד קריב: זה מה שאנחנו אומרים, היושב-ראש

יצחק קרויזר: זה אירוע הזוי לחלוטין

יצחק קרויזר:  הייתה פה אמירה מאוד ברורה

טליה ג'מאל: לפני חודש וחצי הגיעה הממשלה לוועדה ולא דיברה על מחלוקת עם האוצר

טליה ג'מאל:  הגיעה הממשלה לוועדה לפני חודש וחצי ואמרה: עשינו בעקבות הדיונים את השולחן העגול, הגענו למתווה שלא מצריך חקיקה

טליה ג'מאל:  הוועדה בירכה על הרעיון הזה, ונאמר שזה אמור להגיע בתוך כמה ימים למנכ"ל רוה"מ להכרעה

טליה ג'מאל:  הנושא הזה לא הגיע להכרעה, בינתיים כנראה התעוררו עוד מחלוקות, אבל עבר חודש וחצי וזה עוד לא הגיע לדיון בפני מנכ"ל רוה"מ, עוד אין כאן תשובות

טליה ג'מאל:  עצם האמירה שיכול להיות שחוזרים לחקיקה, זאת אמירה משמעותית שהוועדה לא שמעה לפני חודש וחצי, אלא נאמר שזה משהו טכני, הסכם לפי סעיף 9 - - -     

קארין אלהרר: הם לקחו את הזמן

יצחק קרויזר: לכם יש תשובה לנושא הזה?     

אופיר סופר: אני מהלב, משרת במילואים מפרוץ הלחימה

אופיר סופר:  אני מציע לקרוא היטב את עמדת האוצר, כי היא משתקפת במסמך שכתבה הגברת שטיינר ממשרד המשפטים

טליה ג'מאל: אנחנו יכולים לקבל את זה לוועדה בבקשה?     

גיל דיקמן: איפה האוצר? האוצר פה?     

יצחק קרויזר: אין פה נציג אוצר

אופיר סופר: האוצר לא מכיר בזכות החטופים לקבל תחליף שכר

אופיר סופר:  האוצר דוחה את כל העמדה המקצועית של השולחן העגול

יצחק קרויזר: זה מרתיח - - -     

גיל דיקמן: משרד האוצר חושב שלחטופים לא מגיע כסף?     

יצחק קרויזר: זה בניגוד למה שנאמר פה גם על ידי משרד ראש הממשלה והנציגה שישבה כאן

גלעד קריב: פשוט שערורייה

אופיר סופר: אני מצטער להגיד שהעמדה שמשתקפת במסמך היא צינית, והיא לחלוטין - - -     

גלעד קריב: אפשר לקבל את המסמך?     

יצחק קרויזר: רז, האם דיברת עם נציגי האוצר? אתה מכיר?     

רז נזרי: אני בכובעי כאן בהתנדבות כראש הצוות המשפטי במטה המשפחות

רז נזרי:  היינו אצלך לפני חודש וחצי, והדברים כתובים בפרוטוקול

רז נזרי:  אני מודה לתמר שטיינר, שי סומך, אנשי משרד המשפטים, ולאופיר ממינהלת הלב ולכולם, ואני רוצה לומר לכם שכעובד ציבור לשעבר אני מסנגר – פונים אלינו משפחות לאנשי צוות מיצוי זכויות, פונים אליי ישירות – הסברתי עד לפני חודש וחצי, וגם במהלך החודש וחצי האלה, הסברתי שתהליכים לוקחים זמן, וככה זה, וזה מובן, ויש רצון טוב, ויש רצון טוב גדול בוועדה ויש רצון טוב לעובדי ציבור, אבל התהליך הוא כזה, כאשר עומדים נגד משפחות, כאשר התוצאה היא שחודשיים אמרו לנו שהדבר הזה מסוכם, משך חודש וחצי ניהלנו ישיבות עם תמר ועם אופיר, ואני שומע את העניין של האוצר כבר יותר מחודש וחצי

רז נזרי:  ביקשנו לראות ישירות את המסמכים, אמרו שתהליכי העבודה לוקחים זמן, בסדר גמור, אבל מצב שבו אנחנו מכתתים רגליים במשך חודשיים ועדיין אין תשובות, וכאשר מי שצריך להכריע עדיין לא הכריע, זה בעיניי אבסורד

רז נזרי:  כעובד ציבור לשעבר שמגן על המערכת כל הזמן ומסביר למשפחות למה תהליכים לוקחים זמן, יש דברים שגם אני לא מסוגל להסביר

רז נזרי:      כמו שהוסבר אלה באמת לא סכומים בשמיים, אלה סכומים קטנים, אלה אנשים שהם חטופים, זה כמו שאדם שנמצא במילואים מקבל משכורת

רז נזרי:  דיברנו על זה גם משפטית, אני לא רוצה לפרט פה את המצב המשפטי

רז נזרי:  אדם שחטוף מאז ה-7 באוקטובר, אין הכנסה לאותו תא משפחתי, הדבר הזה במשך חודש וחצי מדשדש במקום, אין שום החלטה

רז נזרי:  בשבוע שעבר ביקשנו שיהיה דיון, הדיון ביקשו שיידחה, אני מבין שמונה ראש מינהלת, ואני מכיר קצת את ירון, ואני בטוח שהוא יעשה עבודה טובה, ואני מקווה שהוא ייכנס, אבל הוא לא הכתובת כרגע, הכתובת היא שבמשך חודש-חודשיים, אני לא מדבר על שלושה חודשים וחצי מאז ה-7 באוקטובר, במשך חודש וחצי חודשיים, כשהדבר הזה כבר הוכן, המהות טופלה בישיבות שהיינו עם אופיר, היינו עם תמר ועם אחרים, יש מחלוקת פנימית בממשלה

רז נזרי:  אני לא מצליח להבין את עמדת האוצר, אבל על מחלוקת אפשר להכריע, היה צריך להכריע בה מזמן

רז נזרי:  זו נקודה אחת

רז נזרי:      ברשותכם, עוד שתי נקודות

רז נזרי:  מה שנאמר לי, שהוא נאמר מכלי שני, שעמדת האוצר שלא מגיע מתבססת על אמירות – כך נאמר לי, אני אומר בזהירות – שלכאורה החוק הקודם נתן את הזכויות למשפחות - - -     

גלעד קריב: אל תהיה זהיר, זה מה שכתוב במסמך שתיכף נצלם לחברי הכנסת

יצחק קרויזר: תיכף נקבל את המסמך

רז נזרי: אני זהיר מטבעי

רז נזרי:  לא ראיתי את המסמך, לכן אני זהיר בכל זאת

רז נזרי:  אם זאת הסיבה, זה אבסורד

רז נזרי:  אתם יודעים למה זה אבסורד, חברים? הרי אמרנו, כשהחוק הזה חוקק, שבועיים-שלושה אחרי האירוע, אמרנו במפורש שזה עזרה ראשונה, אמרנו שאף אחד לא יודע איך הדברים יתפתחו, בינתיים כולנו יודעים ממשפחות שחזרו, אלה שחזרו יודעים שהמדינה לא הכירה אירוע כזה

רז נזרי:  תוך כדי תנועה להיתלות בזה שאמרנו אז שנסכם את הדבר הזה, להגיד שלא מגיע שום דבר, אני לא רוצה להשתמש במילים קשות, כי אני עדיין זהיר, אבל אם זאת הטענה, הדבר הזה הוא אבסורדי

גלעד קריב: אדוני היושב ראש

גלעד קריב:  ב-28 בדצמבר יצא המכתב, שתיכף יצלמו לנו

גלעד קריב:  ב-28 בדצמבר יצא מכתב למנכ"ל משרד רוה"מ, מכתב מצד משרד המשפטים, מהשולחן העגול, שאומר שיש מחלוקת עם האוצר, תיכנס ותכריע

גלעד קריב:  מדובר על כמעט שלושה שבועות

יצחק קרויזר: חבר הכנסת קריב, האמירה פה תהיה מאוד ברורה

יצחק קרויזר:  אם האוצר לא יתעשת על עצמו בנושא הזה - - -     

גלעד קריב: מה זה האוצר? מנכ"ל משרד רוה"מ קיבל פנייה לפני שלושה שבועות לקבל הכרעה

גלעד קריב:  האם עוד פעם רק נדבר על פקידי האוצר?     

יצחק קרויזר: לא

יצחק קרויזר:  אנחנו נביא את החקיקה כחברי כנסת

יצחק קרויזר:  אני מאמין שיחתמו עליה 120 חברי כנסת, ואנחנו נקדם אותה במהירות

גלעד קריב: למה מנכ"ל משרד ראש הממשלה לא מכנס את הפגישה לאלתר?     

יצחק קרויזר: אין בינינו ויכוח בנושא הזה

גלעד קריב: אתה יודע שבשלושה השבועות הללו היינו במשל"ט ומנכ"ל משרד ראש הממשלה בא ועשה הצגה שלמה איך הוא מטפל בעניינים

יצחק קרויזר: אמת

יצחק קרויזר:  לכן אם אנחנו לא נקבל את התשובה, בסוף הדיון הזה נוציא זמנים מאוד ברורים לקבלת תשובה ממשרד רוה"מ

יצחק קרויזר:  אם לא נקבל, אנחנו נקדם פה חקיקה - - -     

גלעד קריב: בשביל מה מעבירים את המשל"ט לידי מי שלא מכנס את הפגישה?     

רז נזרי: תנו לי רגע לסיים

יצחק קרויזר: בקצרה

רז נזרי: אני מסיים

רז נזרי:  אני מזכיר שיש שלושה נושאים

רז נזרי:  אני לא רוצה שעוד פעם נרדוף אחריכם

רז נזרי:  נושא אחד זה השכר לחטופים, שזה דובר בשולחן העגול וכו', השכר שאמור להיכנס ב-7 באוקטובר

רז נזרי:  הנושא השני הוא זכויות של שבים

רז נזרי:  הרי יש כבר כאלה ששבו, ואני מקווה שיהיו עוד כאלה שישובו, וגם על זה הגשנו ניירות, והנושא הזה להבנתי, לפחות כך נאמר לי מתמר, עדיין לא טופל

רז נזרי:  והנושא השלישי זה נושא שגם בעקבות החוק שעבר, שיש אותם מענקים, כמו שחבר הכנסת קריב הזכיר, יש מעגלים משפחתיים שונים, יש גם תאים משפחתיים שונים, גם המשפחות שמקבלות את אותם 30,000 שקלים רבעוניים, יש תאים משפחתיים, וזה נחלק לארבעה אנשים, וזה נהיה 7,500 לבן אדם

רז נזרי:  גם על זה לבוא ולהגיד "הסכמתם", מה זה הסכמנו? הרי בחודש הראשון הייתה עזרה ראשונה, היה צריך משהו דחוף להחליט

רז נזרי:  נגעתם – נסעתם? החטופים לא נסעו, החטופים נשארו, הקשיים רק העצימו ב-100 הימים האלה

רז נזרי:  שוב, לא מדובר על מספרי מקרו, המספרים קטנו, מה זה שלמשרד הביטחון יש מסלול שלו? אני מתחנן בשם מטה המשפחות, ואני אומר לכם שוב, כעובד ציבור לשעבר, אחרי חודש-חודשיים שהסברתי, אני כבר לא יודע איך להסביר לאנשים ולמשפחות שפונות למה אין החלטות מהירות, שהיו צריכות מזמן להתקבל

רז נזרי:  אני מתחנן, אדוני היושב-ראש, שתקבלו החלטה שלא תידחה לעוד דיון שייקבע בכנסת

יצחק קרויזר: אמרתי שנצא מפה בסוף הדיון עם לוחות-זמנים מאוד ברורים

רז נזרי: לוחות-זמנים ברורים, נגמור את זה השבוע

רז נזרי:  לא צריך חקיקה

יצחק קרויזר: אם לא תתקבל החלטה, נביא את זה כחקיקה

גיל דיקמן: כמה זמן הם עוד צריכים להיות בשבי כדי שייפתר הדבר הזה? 200? 300?     

יצחק קרויזר: אני מבקש רגע, צביקה מור, מפורום תקווה, שהבן שלו חטוף ברצועת עזה, בבקשה

צביקה ניר: שלום לכולם, בוקר טוב, באנו לכאן משפחות חטופים, שבוע אחרי שבוע אנחנו כאן כדי להזכיר לכולנו את נושא החטופים שאנחנו רוצים שישובו הביתה אלינו כמה שיותר מהר

צביקה ניר:  יחד עם זה, בפורום תקווה אנחנו רוצים לדאוג לכך שכל הנושא של הטיפול בחטופים והשבתם במהרה אלינו יהיה תוך חשיבה על כלל אזרחי המדינה, כי מדינת ישראל קבעה לעצמה מסורת שבכל פעם שהיו חטופים ומשא-ומתן, אז מדינת ישראל חרגה מהקווים האדומים שלה, ירדה מהקווים האדומים ונכנעה לטרור, והביאה עלינו חטופים נוספים

צביקה ניר: דווקא בזמן הזה אנחנו דורשים שהטיפול בנושא החטופים ייעשה מתוך הראייה הכוללת הזאת של הביטחון של כלל אזרחי המדינה, כולל אלו שיושבים כאן, כי אנחנו יודעים מה יקרה אם תהיה עוד פעם עסקה מופקרת

צביקה ניר:  אנחנו לא יודעים מי יהיו הפנים ומי יהיו השמות של אותם אנשים שחלילה יירצחו, אבל אנחנו יודעים שזה יקרה, ובאנו לומר שאנחנו דורשים שהטיפול ייעשה מתוך אחריות על ביטחונם של כלל אזרחי המדינה

צביקה ניר:  תודה רבה

יצחק קרויזר: תודה רבה

יצחק קרויזר:  חבר הכנסת סגלוביץ'

יואב סגלוביץ': האמת היא שאני די בהלם להיות פה בדיון הזה

יואב סגלוביץ':  זה דיון מהיר שהגישו חברי כנסת, שהוא מתכונת, למי שלא מכיר, מתכונת זריזה להעלות נושא על סדר-היום

יואב סגלוביץ':  מה שחסר זה דיון מהיר בממשלה

יואב סגלוביץ':  במקום זה אנחנו מקבלים פה אירוע מופרע לחלוטין

יואב סגלוביץ':       התפקיד של כנסת הוא לחוקק ולפקח על עבודת הממשלה, אבל אפילו בפיקוח אין על מה

יואב סגלוביץ':  לא נעים לומר את זה, אולי דווקא כן נעים: זו חבורת חדלי אישים

יואב סגלוביץ':  מנכ"ל משרד ראש הממשלה הוא פשוט תקלה, אין מילה אחרת, בכל מה שהוא נגע הוא רק קרס

יואב סגלוביץ':  המעבר של המינהלת הזה הוא מופרע לחלוטין

יואב סגלוביץ':  אמרנו אז להשאיר את זה בצבא, דיברנו על זה עכשיו

יואב סגלוביץ':       אומרים שכולנו ביחד? איזה ביחד? מה ביחד? מנכ"ל משרד ראש הממשלה צריך לבוא לפה היום

יואב סגלוביץ':  יש את היכולת לכנסת להביא לפה כל עובד ציבור

יואב סגלוביץ':  זה ביזיון מהמעלה הראשונה, ואני אומר לכם עוד פעם: ראש הממשלה צריך לקחת אותו ולהטיס אותו מהתפקיד, אין מילה אחרת

יואב סגלוביץ':  זה לא דיונים שאתם מנהלים, עם כל הכבוד לכולם

יואב סגלוביץ':      שומעים פה את רז נזרי, גם אני הייתי איזה יומיים בשירות הציבורי

יואב סגלוביץ':  השתגענו לגמרי? לא מסוגלים להזיז את זה מפה לשם? אתה קורא את חוות-הדעת הזאת שיש פה מלפני שלושה שבועות

יואב סגלוביץ':      שום דבר טוב לא יצא, לא משום מינהלת שיקימו, עד שאנשים לא יקבלו החלטות

יואב סגלוביץ':  זה דרג של מקבלי החלטות, אומרים כך או אומרים כך

יואב סגלוביץ':  אני אומר לכם עוד פעם: אני בהלם מזה שזה בכלל בכנסת, זה אירוע שלא צריך להיות בכנסת, אבל הממשלה לא מתפקדת

יואב סגלוביץ':  ראש הממשלה לא מתפקד והמנכ"ל שלו גורם נזק למדינת ישראל, צריך להזיז אותו עכשיו

יצחק קרויזר: תודה

גיל דיקמן: אני בן דוד של כרמל גת החטופה בעזה

גיל דיקמן:  האם הדבר הזה תקוע כרגע במשרד ראש הממשלה, אצל מנכ"ל משרד ראש הממשלה? יוסי שלי לא טיפל בנושא?     

גלעד קריב: מ-28 בדצמבר מחכים להכרעה שלו

גלעד קריב:  המכתב של משרד המשפטים יצא אליו ב-28 - - -     

נעם עידן בן-עזרא: היה מפגש עם מנכ"לים של משרדים, היה טיול במשל"ט, היו כל מיני דברים שעיכבו פה חודש וחצי

יצחק קרויזר: אנחנו תמימי דעים בעניין הזה

יצחק קרויזר:  זה אירוע שאנחנו שומעים אותו פעם ראשונה אתכם

נעם עידן בן-עזרא: זו אחת הוועדות שעובדות, אין לי מילים להודות, והחודש וחצי האלה מרתיחים

יצחק קרויזר: לחלוטין אני איתך

יצחק קרויזר:  אנחנו תמימי דעים בעניין הזה

יצחק קרויזר:  אני כן רוצה לעבור למר ירון כהן, כי יכול להיות שיש לו תשובות גם בנושא הזה

יצחק קרויזר:      קודם כול, תודה רבה שאתה מכבד אותנו בנוכחותך

יצחק קרויזר:  אנחנו מאחלים לך הרבה-הרבה הצלחה בתפקיד המאוד מאוד חשוב הזה, שאני חושב שיש לו השלכות רוחב, אני חושב אולי עד קץ הדורות של מדינת ישראל באירוע ההיסטורי שאנחנו נמצאים בו, והאחריות על הכתפיים שלך היא עצומה

יצחק קרויזר:  הוועדה כאן לרשותך בכל דבר, בכל נושא שקשור למשפחות החטופים, הנעדרים והשבים

יצחק קרויזר:  ומי ייתן ובמהרה תישאר רק עם הטייטל של יושב-ראש המינהלת של השבים והטיפול בהם והחזרה שלהם לשגרת החיים, ושהחטופים והנעדרים יחזרו אלינו במהרה

יצחק קרויזר:  בבקשה

יואב סגלוביץ': רק שיהיו לו הטלפונים של כל ראשי המינהלות האחרים

ירון כהן: אני בראש ובראשונה רוצה להגיד שאני לא מרגיש כמי שמכבד את הוועדה בנוכחתי, אלא כמי שמתכבד להיות פה, לשמוע את מה שעולה כפער מתמשך, והחל מאתמול, מרגע שאושר בישיבת הממשלה המינוי לתפקיד, אני נכנס בחרדת קודש למשימה שהיא משימת חיי, אבל היא משימת חיינו, כולנו, הצורך הזה לתת את המעטפת הנדרשת לטיפול במשפחות, יותר נכון להמשיך את המעטפת הנדרשת, כי יש כאן המון גופים טובים מאוד שהתגייסו ביום פקודה

ירון כהן:  אופיר מייצג גוף אחד כזה, המשל"ט, חבר'ה שנרתמו החל מהיום הראשון, ועוד הרבה גופים אחרים שבאו ביום פקודה, חלקם מתנדבים לחלוטין, חלקם אנשי מילואים, והחלטת הממשלה בעצם נועדה להסדיר את התהליכים האלה, ונכון שתקום מינהלת אחת שתסתכל על כלל הטיפול, על כלל הפערים, על כלל חוסר ההלימה בין הצרכים לבין מה שקיים, ולתת מענה מהיר

ירון כהן:       אנחנו נדרשים בלוחות-זמנים קצרים מאוד, אני אומר "קצרים מאוד", לתת מענה מידי לפערים שעולים, גם אם זה בהקשר של התגמול לשכר חטוף, גם אם זה בהקשר של המעטפת שניתנת לשבים, גם אם זה בהקשר של המעטפת שניתנת למשפחות, שנדרשות לטפל כרגע, ולתת את כל כולן את כל זמנן באירוע הזה של השבת החטופים

ירון כהן:      אני אגיד גם בהקשר של מה שהעלתה קודם נעם, גם בהקשר של המעגל השני, השלישי והרביעי, כדי לוודא שאנחנו נותנים את המענה הנדרש, שבחלקו הוא מענה של פתרונות רוחב ובחלקו הוא מענה שיצטרך להיות מותאם אישית לצרכים של משפחה כזאת או אחרת

ירון כהן:      לצורך כך המינהלת ממש בשבועיים האחרונים התחילה תהליך של בנייה

ירון כהן:  התהליך הזה כולל תהליך של למידה

ירון כהן:  אנחנו באים ממקום של ללמוד גם את הפערים שקיימים, גם את מה שנעשה עד עכשיו

ירון כהן:  רובנו הגדול דרך אגב מהיום הראשון למלחמה נמצאים שם במשימות כאלה ואחרות ועדיין מדי יום צצים צרכים חדשים שנצטרך לתת להם מענה מהיר ומידי

ירון כהן:  אני אומר את זה, כי לוחות-הזמנים שמדברים עליהם פה הם לוחות-זמנים, שגם אני מבין וכולנו מבינים שלא יכולים להימשך בפתרונות כאלה, ובטח לא בקצבי הזמן האלה

ירון כהן:  אני רואה לעצמי חובה בתפקידי, החל מאתמול אחרי הצוהריים, כשנכנסתי לתפקידי, לטפל באירועים האלה כדי לוודא שהמענה ניתן מהר ככל שניתן

ירון כהן:      המינהלת אמורה לטפל בשני צירים מרכזיים: הציר הראשון הוא ציר האגף של טיפול במשפחות, והציר השני הוא ציר קשרי ממשל וחקיקה

ירון כהן:  מכיוון שהדברים האלה, נכון שהם מתממשקים כל הזמן, רק שאגף הטיפול במשפחות אמור לקחת מהמשל"ט את התהליך של הליווי וההיכרות האישית עם כל משפחה ומשפחה

ירון כהן:       צריך לדעת שהיום יש תהליך ליווי של משפחות שקורה דרך גוף אחד שנקרא אכ"א, קצין קשר שנמצא במשפחה, מלווה אותה החל מהיום הראשון, מההודעה

ירון כהן:  תפקידו ללוות את המשפחה בכל מה שקשור בהיבטים מודיעיניים, מבצעיים, עדכונים וכו'

ירון כהן:  הציר השני הוא הציר של גוף מתנדב, שנמצא שם, שמטפל בהיבט האזרחי, ראשי הצוותים

אסתר בוכשטב: מה זאת אומרת גוף מתנדב?     

ירון כהן: אני אסביר

ירון כהן:  יש לנו ראשי צוותים שגויסו בשבוע הראשון למלחמה על ידי החבר'ה של האלוף מאיר כליפי, שתפקידם היה להיכנס ולתת ליווי לצרכים האזרחיים של המשפחות

ירון כהן:  הליווי הזה מתכנס, גם הצרכים דרך קצין הקשר, וגם הצרכים דרך המלווה, ראש הצוות, מתכנסים לעבודת המת"ם והמשל"ט, הווה אומר, מאפיינים את הצרכים, יודעים לתת איפה שצריך פתרונות רוחב

ירון כהן:  המשל"ט עשה כאן תהליך נהדר בשלושה החודשים האחרונים, אנשים הובילו תהליכים גם של פתרונות רוחב וגם מענה פרטני

ירון כהן:  צריך להגיד שהמענה הזה בחלקו היה מענה ממשלתי, ובחלקו הוא מענה שמתבסס על גופים לא רשמיים, הווה אומר, תרומות, הווה אומר, אנשים טובים שרצו לסייע, הווה אומר, ארגונים אזרחיים נוספים

ירון כהן:       אני אתן דוגמה, אתמול נפגשתי עם ארגון שנקרא "לב אחד", ארגון שגם הוא ארגון מתנדבים, שלקח על עצמו גם הוא להיכנס ולסייע

ירון כהן:  המון-המון גופים שרצו לעשות המון טוב, ולאט-לאט מרגישים שהצורך הוא להעביר את הכלי, את היכולות לגוף ממשלתי מוסדר, שייתן מענה, שהוא מענה אחיד, איפה שצריך בפתרונות רוחב, ומענה פרטני לאיפה שצריך במשפחות חריגים

ירון כהן:      אנחנו נמצאים בתהליך של למידה במשל"ט, אנחנו כבר נמצאים בתהליך של המכרזים שיצאו החוצה לאיוש המינהלת

ירון כהן:  בשבוע הבא אנחנו כבר ממנים את ראשי האגפים

גלעד קריב: כמה תקנים יש?     

ירון כהן: יש 12 תקנים במינהלת ועוד סדר גודל של 30 אנשים שיועסקו - - -     

יצחק קרויזר: הוא עובר ממש העתק-הדבק?     

ירון כהן: אנחנו מעתיקים את תפיסת ההפעלה שקיימת היום במשל"ט, אנחנו לא מבצעים שינוי בטיפול במשפחות

ירון כהן:  אנחנו גם בשאיפה להתבסס ככל שניתן על אנשים שעסקו בזה, הן במשל"ט, הן באכ"א, כל מי שעסק באירוע הזה, בשאיפה שהם האנשים שגם יאיישו את המינהלת, אנחנו לא מקימים עכשיו גוף יש מאין, שהוא לא קשור לעבודה שנעשתה

ירון כהן:  מתבססים על תפיסת ההפעלה שנעשתה, על התהליכים המאוד מאוד - - -     

יצחק קרויזר: סליחה שאני מפריע

יצחק קרויזר:  יש ממש מספרים שאתה יודע להגיד שעברו as is מהמשל"ט למינהלת?     

ירון כהן: אני נוסע מכאן למשל"ט

ירון כהן:  יש לנו היום בפיקוד העורף ברמלה, במשל"ט, יום ראיונות שבו אנחנו מראיינים, אני ואלוף משנה ורדה פומרנץ - - -     

גלעד קריב: אני יודע, אבל אני רוצה רגע להבין

גלעד קריב:  כבר אמרתי שאני חושב שזאת הייתה טעות, אני חושב שהיה צריך לחכות בתקווה שהאירוע יסתיים אינשאללה בימים הקרובים, בשבועות הקרובים, מערכת שעובדת במסגרת הצבאית, זה לא מתנדבים, זה אנשים שגויסו למערכת הזאת במילואים - - -     

קריאה: היא הסתמכה על המתנדבים

יצחק קרויזר: דיברנו על זה, העניין שיש אנשים שהיו צריכים לחזור למקומות העבודה שלהם

גלעד קריב: חברים, הכול בסדר, הכול ידוע

גלעד קריב:  אנשים גם יוצאים מהמילואים, ואז מביאים מילואימניקים אחרים, ועושים תהליך חפיפה מסודר

גלעד קריב:  אני חשבתי שזאת טעות באמצע אירוע להעביר את מקל האחריות מצה"ל, אבל הממשלה קיבלה את ההחלטה

גלעד קריב:  מה שאנחנו שומעים כרגע, ואנחנו מאחלים לך המון בהצלחה, זאת משימת קודש, אבל היום אתם עסוקים בלראיין את האנשים, לבדוק, יצאו מכרזים וכו', המשל"ט נסגר בעוד שבועיים, למיטב הבנתי

גלעד קריב:  אנחנו רואים שמנכ"ל רוה"מ לא מצליח בתוך שלושה שבועות לכנס פגישה

גלעד קריב:  האם נשמע לך הגיוני שיש עכשיו רק שבועיים להסדיר את המעבר המסודר? האם אתה חושב שתעמוד במשימה, שב-14 ימים תצליח להקים העתק-הדבק למה שאנחנו ראינו בביקור שלנו במשל"ט, באיזה מקום אחר? אני חושב שלא תצליח

גלעד קריב:  אנחנו רואים מה קצבי העבודה של הבירוקרטיה

גלעד קריב:  אני לא רוצה לרפות את ידיך

גלעד קריב:  להפך, אני רוצה שתצליח, אבל אני חושב שזה לא יקרה אם לוחות-הזמנים הם שבועיים, ולהערכתי אם אתם לא תאריכו את פעולת המשל"ט בעוד כמה שבועות, לא תהיה העברת מקל מוצלחת

גלעד קריב:  אני אומר את הדברים האלה לפרוטוקול, אמרתי אותם לפני כמה שבועות בצריפין, ואני חוזר עליהם עכשיו

גלעד קריב:  וטוב שאתה אומר לנו שעכשיו אתה נוסע לפגישה כדי להתחיל לבדוק איך אנחנו מעבירים את האנשים

גלעד קריב:  חברים, זה לא ייסגר בשבועיים, ייפלו דברים בין הכיסאות

מירב לשם גונן: אני רוצה להוסיף משהו

מירב לשם גונן:  שוב, אני לא מבינה גדולה

מירב לשם גונן:  אני פה כי אני אימא וכי יש לי ילדה חטופה, וכל הסיטואציה הזאת של ועדות כנסת לא קרובה לחיי היום-יום שלי, אז קודם כל בהצלחה, ירון, הכרנו כבר בהתחלה-בהתחלה, ואני רוצה להעיר הערה קטנטונת, שעכשיו אני גם מבינה אותה

מירב לשם גונן:  אני מבינה שעל כל החלק האזרחי מנויים המתנדבים, ואני רוצה להגיד שעם כל הכבוד, ואנשים נפלאים נמצאים שם, זה לא מענה

מירב לשם גונן:  זה לא מענה שנתן פתרון כולל, זה לא מענה בכלל מבחינתי

מירב לשם גונן:  אם זה לא מעוגן כמו שצריך במה באמת התנאים שמגיעים או לא מגיעים, וזה לא נעשה על ידי גוף מקצועי, זה פשוט לא עובד

מירב לשם גונן:  אנחנו לא קיבלנו שום מענה

מירב לשם גונן:  הוא איש מקסים, מקסים, אין לי שום מילה עליו, באמת שאין לי מילה עליו, אבל זה לא נקרא תכלול מבחינתנו, ועכשיו אני גם מבינה למה

מירב לשם גונן:      סליחה שאני מבקשת, אני שומעת פה הרבה דיונים, ואני שומעת פה הרבה-הרבה משפטים ופסקאות שלא נוגעות תכל'ס לעניין שלדעתי אנחנו פה, של הפתרונות הממשיים, ואני חוששת שאנחנו נמשיך לדבר פה, ותיכנס הרבה-הרבה פוליטיקה, לא שזה לא חשוב, זה חשוב מאוד, אני כבר מבינה שזה חשוב, אבל אני מרגישה איך הזמן אוזל, אנחנו כבר מגיעים לשעה שאנחנו פה בתוך הוועדה, ואני לא הרגשתי שהתקדמנו במילימטר

מירב לשם גונן:  סליחה, אולי אני בורה, אולי אני לא מבינה באמת

מירב לשם גונן:  מאוד יכול להיות, אולי התקדמנו המון, בתחושה שלי לא התקדמנו מילימטר מתחילת הדיון

מירב לשם גונן:  זה לא ביקורת

מירב לשם גונן:  אני פשוט לא מצליחה להבין לאן זה הולך, ואיך אנחנו נמשיך לתפקד כשאין באמת מענה

יצחק קרויזר: תודה

אודי גורן: אני אשמח להוסיף, היושב-ראש

יצחק קרויזר: בבקשה

אודי גורן: אני לא אחזור על הדברים של מירב, אבל אני רוצה לספר לכם שהמקרים שאתם מדברים עליהם הם ממש אנחנו, אנחנו יושבים פה בחדר

אודי גורן:  אם עדיין אחרי 100 יום אין את הפתרונות האלה, זה ממש אנחנו

אודי גורן:  לצורך העניין כשאנחנו מדברים על המעגלים השניים או השלישיים, כל המשפחה שלי מפונה לאילת, הם לא יכולים לא להיות במרכז, לא להיות בקשר

אודי גורן:  בן דוד שלי טל, שנרצח ונחטף, המשפחה שלו לא יכולה לתפקד במרכז, ואני איש הקשר שלהם פה מדי one, לא עבדתי יום אחד מאז ה-7 באוקטובר, אני עצמאי, לא שמעתי עדיין התייחסות לזה, כשאני לא עובד אף אחד לא משלם לי שום דבר, שלא לדבר על זה ששנת 2024 נמחקה לי לחלוטין מהיומן

אודי גורן:      כשאנחנו מדברים על כל הדברים האלה, אני אגיד בכלל כאזרח, המחשבה של הפרטת שירותי המדינה שמתבססת על מתנדבים, זה מחריד אותי

אודי גורן:  אני מודה שקשה לי מאוד לשמוע, על אף שאני יודע שהם עושים עבודה טובה, אבל אנחנו לא יכולים לבסס מנגנונים, שחיי אנשים ושלומם הנפשי ממש בנויים עליו, על מתנדבים, על טוב ליבם של אנשים

אודי גורן:      בהמשך ישיר לזה, מכיוון שאני מעגל שלישי, ועדיין לא קרה שום דבר, לצורך העניין כשאני מבקש טיפול נפשי על מה שעובר עליי בשלושה החודשים האחרונים, אני הולך למטה המשפחות, שיש שם מתנדבים, ויש תקציב שנתנו אנשים טובים, ופשוט אומרים לי: הינה התשובה שלך, יש לך מטפל, יש תקציב, סע לשלום, כי כרגע מדינת ישראל לא דואגת לי

אודי גורן:      אני פשוט חוזר לבקשה של ערן ושל רז, בסוף-בסוף אנחנו קצת יותר מ-120 משפחות, לא מדובר פה בתקציבי ענק, בעיקר נוכח זה שיש עכשיו דיוני תקציב על מספרים שהם מכפילים, משלשים ומרבעים את מה שצריך

אודי גורן:       כבוד היושב ראש, אני שומע לגמרי את זה שקצת במריחת הזמן, ואני מהדהד פה את הבקשה

אודי גורן:  אמרת שייקבעו לוחות-זמנים, ויש תשובות, ובעיניי זה לא סביר בשום קנה מידה שפשוט לא מקבלים החלטה

אודי גורן:  יושבים שעה, אומרים כן או לא, אם כן, אז מתקדמים הלאה, ואם לא, אז לא, אז מתקדמים לכיוון השני

אודי גורן:  זה לא מדע טילים

אודי גורן:  זה פשוט אנחנו

יצחק קרויזר: נכון

יצחק קרויזר:  האמירה הייתה מאוד ברורה

אודי גורן: כן

אודי גורן:  אני מחזק

יצחק קרויזר: בסוף הדיון הזה, או בלוחות-זמנים או בחקיקה, ויש לנו טענות קשות כלפי המשרד ולגבי מריחת הזמן הזאת

אודי גורן: אני פשוט יוצא עם תחושה שאם אתה לא תשב פה על הווריד לאנשים שצריכים לקבל את ההחלטה, ההחלטות כנראה ימשיכו להתמסמס, אז אני ממש מבקש ממך - - -     

גלעד קריב: אדוני היושב-ראש, תבקש עכשיו מנציגי משרד רוה"מ שפה, שירימו טלפון למנכ"ל, שיודיע עכשיו לאיזה תאריך הוא קובע את הפגישה

גלעד קריב:  לא נוציא הודעת סיכום שאנחנו קוראים לו ונעקוב, שעכשיו יתקשרו אנשי רוה"מ - - -     

יצחק קרויזר: הוועדה תוציא זמנים להתכנסות נוספת שלה, ואנחנו נצטרך לקבל את התשובה הברורה

גלעד קריב: אני רוצה להציע לך הצעה נוספת

גלעד קריב:  יושבים פה נציגים מכובדים של משרד רוה"מ, שיצאו שנייה, ירימו טלפון ליוסי שלי, שיוסי שלי יודיע לכנסת באיזה יום הוא קובע את הפגישה שהוא התבקש לקבוע, לא על ידינו, על ידי האנשים של הממשלה ב-28 בדצמבר, שיודיע שהפגישה ביומן ביום רביעי, ביום חמישי, ביום ראשון הבא, שנדע מתי מנכ"ל משרד רוה"מ הולך לקבוע את הפגישה הזאת

גלעד קריב:  אפשר לקבל את התשובה הזאת עד סוף הישיבה?     

יצחק קרויזר: אנחנו נעלה את הטענה הזאת ביחד, אבל אני רוצה רגע לתת למר ירון כהן לסיים

נעם עידן בן-עזרא: אם אפשר, להתייחס לעץ

יצחק קרויזר: בוודאי

יצחק קרויזר:  יש לנו שאלות

יצחק קרויזר:  יש לנו עץ ארגוני, המעגלים

נעם עידן בן-עזרא: עץ ארגוני, לא עץ זית

נעם עידן בן-עזרא:  אנחנו מחכים לזה בקוצר רוח

נעם עידן בן-עזרא:  אנחנו קצת תלושים ונמאס לנו מריבוי האנשים שמתפקדים או לא מתפקדים

יצחק קרויזר: נוציא עץ ארגוני נוח וברור למשפחות שהן ידעו למי הן פונות בכל סיטואציה וממי הן מקבלות תשובה, אז בבקשה

ירון כהן: אני רוצה רק להבהיר, שהעובדה שיש היום גופים שהם גופים מתנדבים, אתם צודקים, אסור שהמענה יתבסס על אנשים שמתנדבים, הוא היה נכון לחודש הראשון שכולנו היינו בתהליך של כאוס, אבל זאת בדיוק המטרה של הקמת מינהלת שהיא לא אנשים שמתנדבים, אלא אנשים שזה תפקידם, שזה היעוד שלהם, זה גם המקצוע שלהם, לשם אנחנו ממש הולכים

ירון כהן:      לגבי הסיפור של העץ או הבהרה למשפחה

ירון כהן:  אחד הדברים הראשונים שאנחנו הולכים לעשות זה באמת להציג גם את בעלי התפקידים וגם את רשימת אנשי הקשר, כל אחד עם התפקיד שלו, כדי שהמשפחה תוכל לדעת למי היא פונה, כשאנחנו לא רוצים לוותר על הממשק של קצין הקשר האישי, שנמצא כרגע מול המשפחה

ירון כהן:  בסוף במרבית המשפחות נוצר קשר מאוד מאוד אישי, הדוק, שגם נותן מענה לצורכי המשפחות

ירון כהן:  העץ לא מאוד מורכב בהקשר הזה - - -     

נעם עידן בן-עזרא: אני רק רוצה להביא דוגמה, כדי שתבין

נעם עידן בן-עזרא:  יש פה אנשים שיושבים סביב השולחן, שלא מבינים את רמת אי-הנוחות, או הבלבול, או חוסר המידע הנגרם

נעם עידן בן-עזרא:  סתם לדוגמה, אם יש פגישה במינהלת של משרדי ראש הממשלה, מי מזמין אותי? מזמין אותי נציג המינהלת או מזמינה אותי קצינת הנפגעים? מי מזמין אותי? מאיפה זה מגיע? הבלבול שנגרם יוצר חוסר אמון אצלי

יצחק קרויזר: אצל כולם

יצחק קרויזר:  אנחנו פה אחרי שלושה חודשים, ואמרנו שזה היה נכון אחרי שבוע, אחרי שבועיים, אחרי 100 יום זה כבר לא סביר ולא הגיוני, ולכן התשובות צריכות להינתן במהירות

יצחק קרויזר:  אני כן רוצה לשמוע את ירון כי הוא נכנס אתמול

יצחק קרויזר:  הטענות הן כלפי משרד רוה"מ - - -     

גיל דיקמן: אפשר להמליץ לו שזה יהיה בן אדם אחד, פשוט בן אדם אחד שאנחנו נפנה אליו, וזהו

יצחק קרויזר: בוודאי

נעם עידן בן-עזרא: יותר מאשר נשמח שירון יתקשר להזמין אותנו לפגישות

ירון כהן: גם התהליך של הזמנת המשפחות או באופן כללי הקשר מול המשפחה, עוד פעם זה חוזר חזרה לאותו תהליך שבו אנחנו רוצים להקים גוף אחד שמסדיר את זה, זה פוגש אותנו בלא מעט אירועים, מי מזמין מפגש עם ראש הממשלה, ומי מזמין לקבינט, ומי קובע את סדרי העדיפויות, ולמה מזמינים את אלה ולא את אלה, אז אני רוצה רק להגיד שחלק מהתהליכים שקשורים בזה שיהיה גוף אחד מוסדר, נובע מהצורך שתהיה שקיפות, שתהיה הבנה מה הוא התהליך, וגם מי הבן אדם שבסופו של דבר דרכו מועבר המסר למשפחה

ירון כהן:      שאל חבר הכנסת גלעד קריב, האם אנחנו נעמוד בעוד שבועיים? אז אני אגיד ככה: אם אנחנו נראה שאנחנו לא עומדים בעוד שבועיים, אנחנו נפנה למשל"ט בזמן ונאריך את - - -     

גלעד קריב: ירון, צר לי, התשובה בעיניי לא רצינית

ירון כהן: שנייה, אני אגיד את זה

גלעד קריב: מדובר באנשי מילואים

גלעד קריב:  תפנו יומיים לפני? תפנו עכשיו כי לא תעשו את העברת המטה בתוך שבועיים

יצחק קרויזר: השאלה, ירון, כמו שאמר גלעד קריב, אם אתם לא צריכים לייצר את זה בהתאמה אם אנחנו מדברים על פתיחת מינהלת בפברואר

ירון כהן: צריך לזכור שהמינהלת מתבססת על גוף שכבר עובד שלושה חודשים

ירון כהן:  זה לא גוף שקם מאין

ירון כהן:  אני מזכיר שכל המטה שקם ב-8 באוקטובר, הוא גוף שכבר עובד

ירון כהן:  אלוף משנה ורדה פומרנץ כבר שלושה חודשים בתוך האירוע הזה של הובלת הטיפול במשפחות, המשפחות מכירות אותה

ירון כהן:  יעל כבר שלושה חודשים בתהליך, ושותפה לכל תהליכי החקיקה, אנחנו עובדים כבר עכשיו מול משרדי הממשלה, אנחנו מתבססים על גוף שהוא קיים, אנחנו מתבססים כמובן על הידע הרב שנצבר במשל"ט

ירון כהן:  בהינתן שנראה שאנחנו לא נעמוד ב-1 בפברואר, לא נקבל את ההחלטה בשבוע האחרון של ינואר, אבל יש לא מעט תהליכים שאנחנו אמורים לסגור בשלושה הימים הקרובים

ירון כהן:  אם הם ייסגרו ונוכל לראות שהמעבר קורה, הוא יקרה ב-1 בפברואר

ירון כהן:  אם נראה שהוא יקרה ב-1 בפברואר, נסכם כבר השבוע, אני גם מסוכם על זה עם מפקד המשל"ט, שנדחה את זה במספר שבועות

ירון כהן:  אנחנו לא נעשה מעבר, כשהמעבר הזה לא יהיה מעבר מלא והעברת המקל תהיה מלאה

טליה ג'מאל: אתה מציין עכשיו עוד אנשים

טליה ג'מאל:  אני אגיד גם למשפחות, בעקבות הדיונים האחרונים שהיו פה, שדיברנו על היחס בין גל הירש לבין מנכ"ל רוה"מ לבין המינהלת לבין המשל"ט, ולא היה ברור, הוועדה יצאה לסיור במשל"ט, כמה ימים לפני שהוא היה אמור להיסגר, בסוף הוארכה הפעילות שלו בחודש נוסף

נעם עידן בן-עזרא: רק תאמרי מה זה המשל"ט

טליה ג'מאל: המשל"ט זה מרכז השליטה שפועל בבסיס ברמלה, בניהול של פיקוד העורף, אנחנו מבינים תחת הנחיה מקצועית של מנכ"ל משרד רוה"מ ובשילוב עם גל הירש, שהיה על תקן יועץ, למיטב הבנתי ממה שהוצג לוועדה

נעם עידן בן-עזרא: זה יותר ממה שהוצג לנו

טליה ג'מאל: נכון

טליה ג'מאל:  לכן אני פותחת

טליה ג'מאל:  בתוך המשל"ט יושבים גם נציגים של כל משרדי הממשלה, חלקם אנחנו רואים פה בדיונים שוב ושוב, שמנסים להגיע לפתרונות יחד עם החבר'ה של המשל"ט, החבר'ה של המשל"ט זה גם הקצין המתאם ואיש הקשר עם המשפחות, כאשר לכל משפחה יש קצין מתאם, מתנדב שנמצא איתו, עובד סוציאלי שמכיר את הנושא של המשפחה, כך נאמר לנו

קריאה: - - -     

טליה ג'מאל: זה ממש מטריד לשמוע, אבל המשפחות שרצו, הבנו שגם יש להן עורך דין, כך לפחות הוצג לנו, כשבסוף מי שבקשר עם המשפחה זה בן אדם אחד או שניים בלבד מתוך החבורה הזאת, שאמורה להכיר את מה שקורה בכל משפחה

טליה ג'מאל:  כך הוצגו לנו הדברים שם

טליה ג'מאל:  ראינו היקף עבודה, בעיניי מרשים

טליה ג'מאל:  שוב, יש שם איזה קושי שהמשפחות לא נמצאות ואנחנו לא מקבלים את הפידבק שעכשיו אנחנו רואים על הפרצופים שלכם

גיל דיקמן: אם המשפחות לא מכירות, מי אמור להכיר?     

יצחק קרויזר: היו משפחות שאישרו את הנציגות

גיל דיקמן: מספיק שיש משפחה אחת שלא מכירה

יעל גורן חזקיה: אני אשמח להתייחס, ברשותכם

טליה ג'מאל: אני אשלים את התמונה

טליה ג'מאל:  אנחנו כמובן רוצים לשמוע גם מכם

טליה ג'מאל:  בסוף מה שהבנו במשל"ט זה שהפנים של כל האירוע הגדול הזה, שיש בו משרדי ממשלה, ויש בו את המתנדבים של גל הירש, בסוף זה מתאם אחד או שניים שיש לכל משפחה, שמנסים דרך אותם גורמים שיושבים במשל"ט להשיג את הפתרונות

טליה ג'מאל:  כך הוצג לנו האירוע

טליה ג'מאל:      אפשר לדבר האם זה היה ככה או לא היה ככה עד עכשיו, אבל המערך הזה, להבנתנו, ירון, כשבשיאו אנחנו מבינים שהיו שם 200 אנשים בצו 8, ושעכשיו ירד לרבע בערך מכוח-האדם לקראת הסגירה של המשל"ט, הוא אמור להיסגר בעוד שבועיים

טליה ג'מאל:  כשאתה אומר: אם נצטרך, נאריך, אבל איך 12 תקנים ימלאו את אותם מתאמי קשר למשפחות, שמכירים את המשפחות מה-7 באוקטובר?      הוספת עוד גורמים שאתה אומר שהם מעורבים מהיום הראשון, ורדה ויעל, שאני לא בטוחה שאנחנו הבנו בסיור, בתוך העץ הארגוני הזה שהוצג לנו בסיור לפחות – אני רואה את הפרצופים שלכם, אני לא יודעת איך הוא הועבר אליכם – אני לא בטוחה שאנחנו שמענו איך השמות האלה משתלבים פנימה לעשייה, ואני חושבת שהרבה חברי כנסת יצאו מודאגים מאירוע המעבר

יצחק קרויזר: אני רוצה להוסיף שאלה נוספת שעלתה בהמשך לתשובה שלך, וזה שילוב של בני המשפחות במינהלת

ירון כהן: דבר אחד, זה נכון כשהתחלנו את האירוע, לא 200, היו מאות רבות של אנשים שעסקו בזה במשל"ט, באכ"א, במטה

טליה ג'מאל: אני מדברת על המשל"ט

ירון כהן: גם בתוך המשל"ט היו תהליכים כשעם הזמן השתנה אופי הפעילות

ירון כהן:  למשל התחלנו עם מוקד טלפוני בכלל, המשל"ט בשלב הראשון התחיל כמוקד טלפוני שנועד לתת מענה לפניות רבות של משפחות על כל דבר ועניין, החל מאיתור, דרך צורך וכו', ועם הזמן הפניות למוקד הזה הלכו והתמעטו, עד כדי שסגרנו אותו

ירון כהן:  סגרנו את המוקד הטלפוני, כי ראינו שהפניות היזומות של המשפחות להתקשר למוקד הלכו ופחתו

גיל דיקמן: ברור, כי לא קיבלנו מענה שם

טליה ג'מאל: ירון, כמה מתאמים יש היום?     

ירון כהן: 18 מתאמים

טליה ג'מאל: אתה אמור עם 12 תקנים להחליף אותם?     

ירון כהן: לא

ירון כהן:  12 התקנים זה 12 תקנים של עובדי מדינה, וחוץ מזה יש לנו תקינה של העסקת חוץ של בין 18 ל-25 מת"מים, הכול תלוי בהיקף המשפחות שנגדיר לכל מת"ם

ירון כהן:      עוד תחום למשל שכבר הועבר זה כל תחום בסיס הנתונים, שגם הוא הוחזק על ידי אנשי מילואים, הוא כבר הועבר לידי אנשי משרד ראש הממשלה

ירון כהן:  לכן חלק מהתחומים שבהם עסקו מאות אנשים בעבר כבר או הלך ופחת או כבר הועבר

ירון כהן:      אנחנו הגדרנו לצורך המעבר שלושה תהליכים שחשוב מאוד להבהיר אותם: האחד זה עולם המת"מים; השני זה העולם האופרטיבי

ירון כהן:  אני אסביר למי שלא בקיא

ירון כהן:  אופיר אחרי זה יציג פה, כי הוא עומד בראש המערך הזה, אבל בסוף העולם האופרטיבי זה אנשים שידעו לקחת את הבעיות המורכבות האלה, שהיה צורך לפתור אותן, או דרך פתרונות רוחב או דרך מענה פרטני, ועשו את זה בצורה נהדרת; והשלישי זה התחום של כל עולם הידע, זאת אומרת, חקיקה שנעשתה, נהלים שנקבעו וכל דבר שצריך כדי לשמר את הידע הזה, כי אני מזכיר שאחד מהדברים שבגינם קמה המינהלת זה דוח מבקר המדינה, שאמר שאין במדינת ישראל גוף שיודע גם לשמר, גם לתחזק וגם לפתח את הידע בעולם של חטופים, ולכן חלק מהייעוד שלנו במינהלת הוא לא בדחיפות, בדחיפות הראשונה שלנו זה הטיפול בבעיות הפרטניות האלה שעולות, אבל גם עולם ניהול הידע לכשעצמו הוא עולם שלם שאנחנו מעבירים

טליה ג'מאל: אולי שאלה נוספת בנפרד משאלת התקנים

טליה ג'מאל:  במסגרת הסיור במשל"ט, מעבר להיכרות עם האנשים והמבנה, גם הוצגה לנו מצגת מאוד משמעותית על הפעילות של המשל"ט, כולל המערך האופרטיבי שמנסה לגבש, שגם נמצא בקשר עם משרדי הממשלה, השולחן העגול – מנסה לגבש פתרונות רוחביים, וגם מנסה למצוא פתרונות נקודתיים לשבים, כולל תהליכים של הפקת לקחים מהפעימות הקודמות של החזרת חטופים, גם לצורך לימוד והפקת לקחים לעתיד

טליה ג'מאל:  היה מגוון מאוד מאוד גדול של נושאים שאתם עוסקים בהם להבנתנו, ואולי נשמח לשמוע גם מהצד של המשל"ט איך נראית העברת המקל, כי מיפיתם לנו הרבה מאוד דברים שאתם רוצים לעשות עליהם חפיפה, למי אתם רוצים לעשות חפיפה ומה הנושאים שנותרו עכשיו בין הכיסאות לצורך העניין

גלעד קריב: וגם האם להערכתכם די בשבועיים הקרובים? אם נמצאים פה נציגים של המשל"ט הצבאי, האם להערכתכם עד ה-1 בפברואר ניתן לבצע העברת מקל?     

אהרן בקר: אולי עוד הערה קטנה, אם אפשר, רק לגבי המשל"ט

אהרן בקר:  אני חייב לשים את תפוח האדמה הלוהט הזה בחדר ולהסביר לחברי הכנסת הנכבדים ולכולם פה על מה למעשה המחלוקת לדעתי, אם אני מבין נכון, למה משרד האוצר מתנגד כרגע

אהרן בקר:  צריך להבין שכנראה משרד האוצר - - -     

יצחק קרויזר: אתה נוהג אחורה

אהרן בקר: אני לא מחזיר אחורה

אהרן בקר:  אני אומר מה הבעיה והמשל"ט צריך לתת לזה מענה יחד עם הנציגים המשפטיים ויחד עם הגברת שטיינר, שעושים עבודה נפלאה מאחורי הקלעים

אהרן בקר:      משרד האוצר כנראה טוען שבגלל שהמשפחות מקבלות את המענק של ה-30,000 שקלים - - -     

יצחק קרויזר: המענק הזה הוא סיוע למשפחה להשיב את החטוף, הוא לא מענק עבור אותו חטוף

אהרן בקר: הוא לא מענק עבור אובדן ההכנסה

יצחק קרויזר: אמת

יצחק קרויזר:  את זה אנחנו לא נעזוב

אהרן בקר: זו חקיקה, ולכן אתם חייבים כבר מזמן לטפל בזה

יצחק קרויזר: המשקולת שנפלה פה היום בכך שהוועדה אצל מנכ"ל משרד רוה"מ לא התכנסה, והוא לא קיבל עדיין את ההחלטה, זה משהו שאנחנו שמענו כולנו בפעם הראשונה לפני שעה

יצחק קרויזר:  אנחנו לא זנחנו חלילה את האירוע הזה, אבל אני כן רוצה שנחזור להתפקס על נושא של העברת השליטה מהמשל"ט למינהלת, כדי שזה יהיה מאוד ברור, כי האמת גם אנחנו אחרי סיור ואחרי לא מעט דיונים, עדיין אפשר להגיד את זה, מבולבלים איך התהליך הזה מתבצע ומי הכתובת לכל דבר

יצחק קרויזר:  ואם לנו לא ברור, אני מניח שאצל המשפחות המצב עוד פחות ברור

גלעד קריב: איפה המינהלת תשב פיזית?     

קריאה: היא כבר קמה

קריאה:  היא קיימת

ירון כהן: המינהלת תשב בבני ברק

ירון כהן:  כל הגופים שמטפלים בנושא החטופים, הן המ"מ, הן אמ"ן, הן אכ"א – המינהלת עצמה יושבת בקומות 31, 32 ו-33 בבני ברק, במגדלי נמרודי

יצחק קרויזר: האם יש מי מכם שרוצה להתייחס לשאלות שהעלה חבר הכנסת קריב?     

אופיר סופר: אנחנו, כמו שציינתם, עוסקים בהרבה מאוד נושאים, אחד מהם זה גם להכין את תיקי החפיפה עבור המינהלת שמוקמת, ואנחנו רוצים גם לברך את ירון על כניסתו לתפקיד, חיכינו לזה לא מעט זמן, ואני חושב שהתהליך של כינוס כלל הגופים תחת קורת גג אחת, ואני מקווה שכך באמת יהיה, הוא מבורך

אופיר סופר:  זה חסר

אופיר סופר:       אנחנו מאוד מוטרדים מקצב ההקמה של המינהלת

אופיר סופר:  היינו מוטרדים גם בחודש הקודם

אופיר סופר:  הבענו את עמדתנו בצורה חד-משמעית, כי הדבר האחרון שאנחנו רוצים זה שהטיפול במשפחות ייפגע

אופיר סופר:  אנחנו עושים כל מה שאנחנו יכולים כדי שהמשפחות יקבלו את הטיפול שהן ראויות לו, ואנחנו לא רוצים להעביר את המקל לגוף שהוא חסר, גם בתקינה, גם באיוש וגם בידע

אופיר סופר:       אנחנו עובדים בתיאום מלא עם יעל וירון - - -     

יצחק קרויזר: מה הבעיה להאריך, ירון, את הצווים לעוד חודש, ומקסימום יהיו כפילויות?     

יעל גורן חזקיה: אם נזדקק, זה מה שנעשה

יצחק קרויזר: למה לא מלכתחילה לתת הארכה? מדובר על צו מילואים

גלעד קריב: זה עוד שבועיים, ריבונו של עולם

יעל גורן חזקיה: אני אתן לאופיר לסיים, ואני אתייחס גם לזה

יעל גורן חזקיה:  לא יהיה פער

יעל גורן חזקיה:  אנחנו ניתן לזה מענה

גלעד קריב: אין היגיון בהרצה במקביל? איך זה יהיה? חלק מהאנשים עוד לא מגויסים

גלעד קריב:  תהיו אמיצים, אל תהיו יהירים

גלעד קריב:  תאמרו: רצינו שזה יעבוד, זה עוד לא התחיל לעבוד, תדחו את זה עכשיו ל-1 במרץ

יצחק קרויזר: יכול להיות שהם גם צודקים במה שהם אומרים, אני רק שואל טכנית מה הבעיה לתת לבן אדם צו של עוד חודש, עד סוף פברואר שיישאר, ומקסימום ישב בבית, לא קרה כלום

ירון כהן: אמרתי במפורש, שאם נראה ביומיים-שלושה הקרובים – בכוונה ביומיים-שלושה הקרובים, כי יש לנו כמה תהליכים שאמורים להסתיים היום ומחר, גם בהקשרים של התקשרות חוץ וכו' – אם נראה שאנחנו לא מצליחים להעביר את עבודת המשל"ט, להטמיע אותה כמו שצריך בתחילת פברואר, אנחנו נדחה

יצחק קרויזר: מי צריך לתת את האוקיי? האם זה משרד ראש הממשלה?     

ירון כהן: אין לנו בעיה של הארכה במילואים

יצחק קרויזר: יש לכם את האופציה, היא קיימת, ובשיקול שלכם להפעיל?     

ירון כהן: יש לנו את המנגנון

ירון כהן:  יותר מזה, אני גם אגיד לכם - - -     

גלעד קריב: החלטת הממשלה נותנת מסגרת להארכה?     

ירון כהן: היא מאפשרת מסגרת להארכה

גלעד קריב: של כמה זמן? חבר'ה, בואו נהיה רציניים

גלעד קריב:  כבר ראינו מה קרה עם הפגישה המפורסמת

גלעד קריב:  אני רוצה לשאול, החלטת הממשלה באיזה תאריכים היא נוקבת?     

ירון כהן: ב-1 בפברואר

גלעד קריב: איפה מנגנון ההארכה?     

ירון כהן: אני אומר עוד פעם, אם נידרש להאריך את זה בעוד מספר שבועות - - -     

גלעד קריב: זה יצטרך עוד החלטת ממשלה?     

יעל גורן חזקיה: כן

גלעד קריב: אנחנו רוצים לדעת את הפרטים

יצחק קרויזר: אני אגיד לך מה החשש

גלעד קריב: ההארכה מ-1 בינואר ל-1 בפברואר לא דרשה, כי בהחלטה המקורית הייתה הבניה  שזה יתאפשר

יעל גורן חזקיה: לא

יעל גורן חזקיה:  הייתה החלטת ממשלה

יצחק קרויזר: החשש נובע אפילו מהמינוי שלך, ירון, שכמובן זה לא נוגע לך, בסוף זה לא היה בידיים שלך, אבל גם הוא היה אמור כבר להתבצע, וגם הוא נדחה, לכן החשש פה הוא מוצדק

נעם עידן בן-עזרא: תשמעו, אנחנו 101 ימים, ממש החזקתי את עצמי לא לפתוח בנושא הזה של 101 ימים, וכמו שאתם מכירים, מתחילת הוועדה אמרתי שהיא לא רלוונטית, כי לחוקק חוק עבור מעמד החטוף, זאת אומרת, שאני משאירה את האח שלי שם, אבל אנחנו פה בדחיות

נעם עידן בן-עזרא:  אתם עובדים מדהים, אבל אנחנו בדחייה, ואנחנו לא זזים

נעם עידן בן-עזרא:  אנחנו גם ככה לא ישנים ולא אוכלים ולא יכולים להכיל יותר את הסיטואציה, אז בואו נגיע רגע למקום שאנחנו מבינים, שיש לנו את העץ, שאנחנו מבינים מי זה מי ומה זה מה

נעם עידן בן-עזרא:  תקציבית בואו נפתור את הדברים

יצחק קרויזר: זה לא אירוע תקציבי

יצחק קרויזר:  והעץ, אם אני מבין נכון, כבר קיים, צריך פשוט להפיץ אותו

גיל דיקמן: בכל פעם כשנדרשת החלטה, אני מתנצל, אם אני מבין נכון, זה בסוף נתקע ויכול להימשך שבועות

יצחק קרויזר: יש החלטה אחת שכרגע תקועה, שלשמה - - -     

גיל דיקמן: זו החלטה שאולי תתקבל

גיל דיקמן:  הארכה של תקופת המשל"ט לעוד זמן – אני לא מצליח להבין אם יש הארכה מובנית כרגע

יצחק קרויזר: יש הארכה מובנית

גיל דיקמן: לכמה זמן?     

יצחק קרויזר: פה הייתה השאלה

אופיר סופר: אני אשמח להתייחס

אופיר סופר:  נאמר פה שנדרש פה אומץ, אני לא חושב שנדרש פה אומץ, יש סיטואציות אחרות שדרוש להן אומץ, פה יש יושרה מקצועית שצריך להתנהל לפיה, יש פה שבועיים שצריך להכניס גופים חדשים, לאתר כוח-אדם, לגייס אותו, לחפוף אותו – תהליך החפיפה אגב כבר כתוב וברור לכולם – יש פה אנשי מילואים שצריכים לדעת מה קורה איתם ב-1 בפברואר, זה לא שב-31 בינואר באים ואומרים להם: תישארו

אופיר סופר:  זה לא עובד ככה

אופיר סופר:  יש כבר אנשים שהודיעו שהם גם לא יכולים להישאר

אופיר סופר:  אנחנו רוצים גם לסיים את כל תהליך החפיפה הזה, כמו שאנחנו יודעים, בתרגיל מסכם שבו רואים שהגוף שאליו הועבר הידע מתפקד בצורה מספקת ויודע לטפל במשפחות

אופיר סופר:  לכן כבר דיברנו על זה עם ירון ועם יעל, שנדרשת החלטה בהקדם, ואם צריך לסמן תאריך שעד לתאריך הזה מתקבלת החלטה, זה מה שצריך לעשות

גלעד קריב: אופיר, האם להערכתך המקצועית, כמי שעוסק בעניין ומרכז את התא האופרטיבי כבר לא מעט שבועות – האם להערכתך לוח-הזמנים ישים או לא?     

אופיר סופר: לא

גלעד קריב: אנחנו מבקשים את העמדה שלך

גלעד קריב:  אתה לא איש משרד ראש הממשלה, אתה נציג הצבא

גלעד קריב:  אני, כחבר כנסת, שואל אותך בוועדה - - -     

יצחק קרויזר: אני אוסיף, למה לא להאריך עד סוף פברואר באופן גורף?     

גלעד קריב: כשיצאנו מהחדר המרכזי במשל"ט הייתה לי שיחה עם נציגי משרד ראש הממשלה, ואני ביקשתי מהם אז, לפני ארבעה שבועות, תביאו לאלתר הצעת החלטה לממשלה שמאפשרת הארכה בהחלטה של הגורמים המקצועיים עד סוף פברואר ועד סוף מרץ

גלעד קריב:  אנחנו שבועיים לפני

גלעד קריב:  מה שאופיר בשפתו המנומסת אומר שהוא לא חושב שאפשר בתוך שבועיים לבצע את העברת המקל ואת התרגיל המסכם

גלעד קריב:  הוא אומר את זה, רק מכיוון שהוא נציג צה"ל והרשות המבצעת, הוא אומר את זה בלי סימן קריאה

גלעד קריב:  הוא איש חיל האוויר, הוא מנומס

גלעד קריב:  האמירה מאוד ברורה, בתוך שבועיים לא תוכלו לעמוד בהקמת המינהלת האזרחית בסטנדרטים של המשל"ט הצבאי, זאת המשמעות

גלעד קריב:  ויש עוד שתי ישיבות ממשלה עד התאריך הזה, אי-אפשר ב-30 לקבל את ההחלטה

גלעד קריב:  תקבלו עכשיו את ההחלטה שמאריכים עד סוף פברואר, ואופציה לדחייה לסוף מרץ

יעל גורן חזקיה: קודם כול, תודה

יעל גורן חזקיה:  אני מתחברת רגע לדברים של אופיר, ובהמשך לדברים שלך אני אומר שגם אני במילואים, כך שאין לי אינטרס לייצג צד כזה או אחר, אלא אך ורק את המשפחות, והן גם מכירות אותי מהרגע הראשון

יעל גורן חזקיה:      אני רוצה לומר משהו אחד שיהיה ברור לכולם: יש מערך מסוים שלא הולך להשתנות, והוא ממשיך כרגיל

יעל גורן חזקיה:  הוא התחיל משבוע אחרי המלחמה, והוא ימשיך כרגע עד בכלל, וזה מערך הליווי האישי של המשפחות

יעל גורן חזקיה:  כן, אולי הוא לא נוגע במעגל השני והשלישי, אבל הוא נוגע במעגל הראשון של המשפחות, זה קציני הקשר של אכ"א, כפי שירון אמר, וזה מערך המתנדבים שיושב תחת אותה מינהלת שהתארגנה לה ב-9 באוקטובר, שלכל משפחה יש אזרח מלווה, ראש צוות, וקצין אכ"א, שהם האנשים שמזינים את המשל"ט

טליה ג'מאל: הם לא במילואים? הם יישארו?     

יעל גורן חזקיה: אנשי אכ"א בהחלטה של ראש אכ"א נשארים, ולכן המשפחות לא ירגישו את השינוי בהקשר הזה

יעל גורן חזקיה:  מה שמשתנה זה הבק אופיס, הבק אופיס של המשל"ט ומשרדי הממשלה, שעושה עבודה נפלאה, ויעשה אותה, ואנחנו יודעים ומכירים אותו, אנחנו לא פגשנו אותו לפני שבועיים בהחלטת הממשלה להקמת המינהלת, פגשנו אותו מהיום הראשון, היינו חלק מההקמה שלו, את נציגי משרדי הממשלה יד ביד אני ואופיר תיאמנו, ועשינו את זה ביחד

יעל גורן חזקיה:  כלומר, עבודת המינהלת והבק אופיס למשפחות מוכר לנו מהיום הראשון, זה לא שתהליך החפיפה מתחיל עכשיו

יעל גורן חזקיה:  הליווי האישי למשפחה אינו משתנה

יעל גורן חזקיה:  זו החלטה של ראש המינהלת, וזו החלטה די ברורה

יעל גורן חזקיה:      גם הצד האופרטיבי במשל"ט וגם מחזיקי תיקי המשפחה אינם באים במגע ישיר עם המשפחות, ולכן כל האירוע הזה, המשפחות לא אמורות להרגיש אותו

יעל גורן חזקיה:  אנחנו יודעים שאם לא נספיק לעשות את העברת כל המקל, אנחנו נדע להאריך את החלטת הממשלה

יצחק קרויזר: מתי? יש לכם נקודה שאתם אומרים?     

יעל גורן חזקיה: אנחנו בתהליך למידה

יעל גורן חזקיה:  אגב, תהליך למידה שהתחיל מזמן, שקיים מהרגע הראשון

טליה ג'מאל: - - -     

יעל גורן חזקיה: בבקשה תני לי לסיים כי אמרת שיש בלבול - - -     

טליה ג'מאל: אני מנסה להבין אותך

טליה ג'מאל:  אני אשאל את השאלה שוב, כי הלכתי לאיבוד

טליה ג'מאל:  שאלתי את ירון על הסיפור של התקנים כדי להבין

יצחק קרויזר: היא אומרת שהם לא זזים

יעל גורן חזקיה: הם גם לא חלק מהתקנים כרגע

טליה ג'מאל: אני רוצה להבין איפה טעיתי

טליה ג'מאל:  הבנתי מירון שכרגע במשל"ט יש 18 אנשים שהם מתאמים עם המשפחות

יעל גורן חזקיה: הם הבק-אופיס

ירון כהן: מחזיק תיק המשפחה או מנהל תיק המשפחה הוא לא הבן אדם שאמור להיות בקשר עם המשפחה ישירות

ירון כהן:  אנשים שנוגעים במשפחות עצמן לא משתנים

ירון כהן:  התהליך לא משתנה

טליה ג'מאל: הם היום בצו 8?     

ירון כהן: הם היום מגויסים כאנשי מילואים, הם מטעם אגף כוח-אדם החל מה-7 באוקטובר

יצחק קרויזר: בלי צפי לסיום?     

ירון כהן: בלי צפי לסיום

ירון כהן:  הצפי לסיום נובע משתי סיבות: האחת, בגלל שאנחנו מבינים שב-95% מהמקרים, ואיפה שלא אנחנו עושים החלפה, אבל החיבור בין קצין הקשר למשפחה הוא כזה שנותן מענה למשפחה, והדבר השני הוא שהקצינים עצמם אומרים לנו: חברים, גם אם מחר תגידו לנו שאנחנו לא מקבלים שירות מילואים, רמת החיבור בקשר הזה היא כזאת שהם לא רוצים לצאת משם

ירון כהן:  זה הצד הצבאי

מירב לשם גונן: אני מקשיבה לכם, אתם אומרים הרבה דברים, לא כולם מתקיימים באמת במציאות אצל המשפחות, וסליחה שאני אומרת

מירב לשם גונן:  היינו רוצים, ואני מניחה שכולם, איש קשר אחד אבל שעובד, לא מתנדב שאולי נמצא, אולי לא נמצא

יצחק קרויזר: את מעלה עכשיו סוגיה שלא כל משפחה מודעת מי איש הקשר?     

מירב לשם גונן: זה לא שאנחנו לא מודעים, המענה שאנחנו מקבלים הוא חלקי, מאדם אחד בדרך כלל, יש לנו שני אנשי קשר, לא תמיד החלוקה ביניהם ברורה, וזה גם לא מעניין, אחד מהם לא מתפקד כמעט

מירב לשם גונן:  אני לא באה אליו בהאשמות, אני עכשיו מבינה שזה מתנדב, אבל אנחנו צריכים איש קשר אחד, אנחנו לא צריכים לרוץ ולהחליט למי אנחנו פונים

יצחק קרויזר: אין איש אכ"א שצמוד? זה מה שהוצג לנו

מירב לשם גונן: אדם אחד בלבד, שהוא איש הקשר היחיד שלנו לכל העניינים

מירב לשם גונן:  הוא יודע למי לפזר את הדברים

מירב לשם גונן:  זו דרישה

מירב לשם גונן:  אני מעלה את זה ברמת הדרישה

מירב לשם גונן:       אני רוצה להוסיף עוד דבר, ואני מניחה, ירון, שעוד לא הגעת לשתף עליו, שיש מטה משפחות חטופים שעובד ונותן מענה שהוא מקיף, שהמדינה לא ידעה לתת לנו עד היום, אני חייבת להגיד את זה

מירב לשם גונן:  אני מבקשת ואני שמה את זה כאן, יש כל כך הרבה ידע ויכולות שנמצאים אצל מטה המשפחות, שהמינהלת שאליה אתה נכנס - - -     

ירון כהן: מירב, את צודקת במאה אחוז

מירב לשם גונן: לא עובדים איתנו

מירב לשם גונן:  לא עובדים בשיתוף פעולה

מירב לשם גונן:  אני יושבת שם ואני חווה את זה ביום-יום

מירב לשם גונן:  לא רק זה, גם לא מסכימים לשתף פעולה באופן ממש דוחק

מירב לשם גונן:  אני מבקשת שגם זה יובא בחשבון

יצחק קרויזר: לכן שאלתי, האם יש במינהלת החדשה - - -     

ירון כהן: יושב-ראש הוועדה, עוד שנייה

ירון כהן:  מירב, את צודקת לחלוטין

ירון כהן:  בתיאור הדברים שדיברתי על המון-המון גופים שלקחו מקום והתנדבו, לא הזכרתי את המטה

ירון כהן:  חשוב לי רק לתקן, המטה הוא בהחלט גוף משמעותי מאוד, שנכנס גם הוא לעולם הכאוס, אני יודע שהוא נותן מענה לחלק גדול מהצרכים של המשפחות, אבל  - - -     

גלעד קריב: זה לא מטה מטעם המשפחות, זה מטה של המשפחות

מירב לשם גונן: המטה הוא המשפחות, זה לא גוף מנותק

יצחק קרויזר: בסוף יש כאן מדינה והיא צריכה לנהל את האירוע הזה

ירון כהן: גם מטה המשפחות מכיל בתוכו אנשים שמתנדבים

ירון כהן:  שמענו את רז קודם, אני מכיר אותו באופן אישי

ירון כהן:  בסוף האנשים האלה תורמים מזמנם וממרצם

ירון כהן:  אני חושב בראייתי שנכון שהגוף שנותן מענה לכלל המשפחות יהיה פחות גוף שמבוסס על מתנדבים, גם אתם מדברים על זה, ויותר גוף מוסדר

יצחק קרויזר: גוף מקצועי, גוף של מדינת ישראל, זאת המטרה

מירב לשם גונן: הגוף הזה צריך לכלול בתוכו משפחות שיודעות להגיד לך מה הצרכים, כי אחרת אנחנו נמשיך להיגרר פה עוד הרבה מאוד זמן

יצחק קרויזר: אמרתי את זה וציינתי את זה בשאלות לירון

יצחק קרויזר:  אמרתי שהמשפחות צריכות מקום במינהלת

יצחק קרויזר:  יש כאלה שצריכים, יש כאלה שרוצים, ואני חושב שזאת חובה

מירב לשם גונן: חד-משמעית

מירב לשם גונן:  אתה צודק

גלעד קריב: יש לי הצעה לסדר לדיון הבא

גלעד קריב:  הרבה פעמים אנחנו שומעים את המשפחות, לרוב הן מדברות בצדק על יקיריהן, ופה בוועדה עלו כמה נושאים, פה ובוועדת הכספים, עלו נושאים קונקרטיים

גלעד קריב:  למיטב ידיעתי עוד לא הייתה ישיבה בכנסת שבה ביקשנו מהמשפחות לבחור כמה משפחות שיגיעו, שיספרו עדות על החוויה הזאת של הקשר הזה, האם יש להן אדם מלווה, אין אדם מלווה, הן יודעות למי לפנות ב-22:00 בלילה כשמתעוררת איזה שאלה

גלעד קריב:  אני רוצה לבקש, בתיאום עם היושב ראש הקבוע, שתיקבע כאן  ישיבה, שהדבר היחיד שיהיה בה לא לשמוע את הממשלה, זה שנבקש מהמשפחות דרך המטה או לא דרך המטה, לבוא ולהסביר לנו את חוויית היום-יום בעבודה למול נציגי המדינה, על הטוב וגם על החסר, כי אני פעם ראשונה, אני מודה, אני מתבייש אבל פעם ראשונה - - -     

נעם עידן בן-עזרא: חבר הכנסת קריב, חייבים להבין שכל תא משפחתי מכיל משהו אחר, מתנהל אחרת, השאלה היא מה אתה רוצה לשמוע

גלעד קריב: אני רוצה לשמוע את הדברים שבהם אנחנו - - -     

יצחק קרויזר: מעולה

יצחק קרויזר:  בשביל זה יש את הוועדה

יצחק קרויזר:  היא כאן והיא קיימת

יצחק קרויזר:  ואני חושב שיש פה הרבה מקום למשפחות להעלות דברים, והן מגיעות, ואנחנו גם מודים להן שהן מגיעות לפה, כי להיות נוכח פה זה אירוע

יצחק קרויזר:  מבחינתנו זה לקום בבוקר, להיכנס לרכב

יצחק קרויזר:  הם לא קמים בבוקר, והם עדיין עושים את המאמץ האדיר הזה כדי להיות פה

יצחק קרויזר:  היום במקום לשמוע על העברת המקל ועל הפערים שם, נפלה עלינו פה פצצה על אירוע שחשבנו שהוא נגמר כבר לפני חודשיים

גלעד קריב: אנחנו זקוקים לאמירה שלכם

נעם עידן בן-עזרא: תגיעו למטה שלנו, למטה המשפחות

גלעד קריב: אני בטוח שכולנו מוכנים לבוא אליכם, לשבת אתכם ולמפות את הדברים הטובים שקורים כרגע במענה ומה שפחות טוב, כי נשמעו פה דברים למרות שאנחנו פוגשים אתכם כבר עשרות פעמים

גלעד קריב:  יש דברים ששמענו היום פעם ראשונה לגבי איכות המענה והקשר, ולכן אנחנו רוצים לבקש מכם, בין אם אתם תעשו את זה ותעלו - - -     

נעם עידן בן-עזרא: חייבים להבין שככל שעובר הזמן גם הצרכים שלנו משתנים

גלעד קריב: אנחנו מוכנים לבוא פעם בשבוע - - -     

יצחק קרויזר: חבר הכנסת קריב, אני רוצה שאופיר יסיים את התשובה שלו

אופיר סופר: אני רק רוצה להתייחס למה שנאמר פה, כי אני חושב שהתמונה לא שלמה

אופיר סופר:  גם אם לא יתחלף בן אדם אחד שמלווה את המשפחות, מסתמן כאילו כל המנגנון בתוך המשל"ט, שהוא מת"מים, והמרכז האופרטיבי הוא חסר משמעות, וזה ממש לא נכון

אופיר סופר:  יש פה אוסף של אנשים יקרים, שהם נציגי משרדי הממשלה שמלווים את המשפחות

אופיר סופר:  יש פה עובדת סוציאלית, ויש פה את משרד המשפטים, ויש פה ביטוח לאומי, ויש פה מלווה אזרחי, ויש פה קצין צה"ל ויש אחות מתאמת מקופת חולים

אופיר סופר:  המת"ם מרכז את אוסף האנשים האלה ובונה תמונה אינטגרטיבית על המשפחה, שמשתנה כל הזמן, ויש ועדות ויש המון תהליכים מקצועיים, שגם אם לא ישתנה בן אדם אחד בליווי המשפחות, התהליכים האלה חייבים לעבור בצורה מלאה ומקצועית, ובשבועיים יש סימן שאלה גדול אם אנחנו נצליח לעשות את הדבר

יצחק קרויזר: תודה

אסתר בוכשטב: אני רוצה להגיד משהו לגבי המשפחה שלי

אסתר בוכשטב:  אני לא יכולה להגיד את זה באופן גורף על כולם, אבל אני חושבת שאנחנו משפחה שבסך הכול פעילה, יודעת מה לעשות

אסתר בוכשטב:  אני יכולה להגיד שיש לנו קצין מקשר שהוא עוסק בכל מה שקשור לשבי של יגב, וחשוב לנו שהוא יהיה וימשיך, הנציג השני הוא נציג אזרחי מתנדב, וברגע שהבנתי שהוא מתנדב, היכולת שלי לבקש ממנו עזרה היא קטנה

אסתר בוכשטב:      אנחנו משפחה שלא כמו שאודי סיפר על המשפחה של טל חיימי, זיכרונו לברכה, שנמצאת באילת

אסתר בוכשטב:  אנחנו החלטנו לא להיות באילת עם הקיבוץ שלנו, אנחנו התפנינו לבד

אסתר בוכשטב:  גרנו בבית של אח שלי שלושה חודשים, והנציג שניסה לעזור לנו – הצלחנו למצוא דירה פנויה בקיבוץ של האח שלי, היינו צריכים לאבזר אותה – התחילו להביא לנו כל מיני תרומות

אסתר בוכשטב:  אני לא רוצה להיות במקום הזה

אסתר בוכשטב:  שום דבר לא היה ברור לי מה מגיע לי, מה לא מגיע לי

אסתר בוכשטב:  הלכתי, אמרתי: תודה רבה, לא רוצה את הדברים האלה, קנינו הכול לבד

אסתר בוכשטב:  הסיטואציה לא ברורה מה מגיע לי

אסתר בוכשטב:      לשמחתי אנחנו רק משפחת מפונים וחטוף, אבל הדברים לא ברורים, וצריך להבין שהמשפחות במצב הזה, אין להן כוח להתעסק בביורוקרטיה, והרבה יותר קל לי להגיד לאח שלי: קח את כרטיס האשראי ותקנה לי את הדברים מחדש

אסתר בוכשטב:  אני לא יכולה להוציא את הדברים מהקיבוץ שלי, אין לי אפשרות להוציא

אסתר בוכשטב:  הדברים האלה לא ברורים

אסתר בוכשטב:       תבינו, כשאומרים לנו שהבן אדם שמלווה אותנו הוא מתנדב, אני מבינה שאני לא יכולה לדרוש ממנו מה שאני יכולה לדרוש מאיש שזאת עבודתו

אסתר בוכשטב:  זו סיטואציה מאוד קשה, כי כל המדינה בכאוס כל כך גדול, שאני לא יכולה לבקש מתנדב, וכשאני מקבלת דברים מארגוני תרומה, ארגוני חסד, שכל הכבוד להם, אני לא מוכנה להיות שם

מירב לשם גונן: יותר מזה, למתנדב אין חוק שמגבה, אז הוא עושה את מה שהוא יכול

מירב לשם גונן:  אני רוצה להזמין אתכם שתגיעו

מירב לשם גונן:  אנחנו כמשפחות נפגשות פיזית פעם בשבוע בעניין

יצחק קרויזר: נשמח להגיע

מירב לשם גונן: פשוט תבואו ותשמעו אותנו

מירב לשם גונן:  לעשות מעל הראש שלנו את הדברים זה לא יעבוד

יצחק קרויזר: אף אחד לא עושה לך - - -     

מירב לשם גונן: לא מעל הראש, צודק

מירב לשם גונן:  אני לוקחת את המשפט בחזרה

מירב לשם גונן:  לעשות בלעדינו תהליך כלשהו של שדרוג, שהוא חייב להיות מהיר מאוד, זה לא יעבוד, ואנחנו נגררים מאחור, אין לנו יכולת להתקדם

יצחק קרויזר: לכן אני רוצה לחדד

יצחק קרויזר:  זה שזה לוקח 100 ימים בנושאים האלה, אלה תשובות שלא רק את צריכה לקבל, כל אזרחי מדינת ישראל יצטרכו לקבל את התשובות

יצחק קרויזר:  נוכח המציאות הזאת קמה המינהלת, כי הדבר הזה לא אמור להתבסס על מתנדבים

יצחק קרויזר:  טוב ליבם של אזרחי מדינת ישראל ידוע והוא מדהים והוא מפליא אותנו בכל פעם מחדש, אבל בסוף יש כאן מדינה, יש כאן משרד ראש הממשלה, מונה מנהל, מנכ"ל המינהלת, זה צריך לעבור לידי ידיים מקצועיות

יצחק קרויזר:  התפקיד שלנו כאן לראות שזה עובר בצורה מקצועית, זה לא העברת מקל, זה העברת משפחה, זה העברת רגשות, זה חיבורים

יצחק קרויזר:       ואמרתי גם בפתח הדברים של ירון, שהשלכות הרוחב של מה שיקרה במדינה הן לדורות, כי האירוע הזה הוא האירוע המטלטל, אני מקווה האחרון, שיקרה לעם שלנו, ולכן ההשלכות שלו וההתנהלות שלנו כאן זה דברים שעוד יילמדו שנים רבות קדימה, ולכן חובה שהדבר הזה יעבור בצורה מסודרת מהידיים של צה"ל, של צווי 8, לגוף שיתכלל את זה בצורה מקצועית, אזרחית, ויוביל את זה קדימה

יצחק קרויזר:  הדאגה שלנו היא עכשיו לראות שזה עובר בצורה בריאה, בצורה נכונה, שבראש ובראשונה משפחות לא ישימו לב בכלל שקרה משהו

יצחק קרויזר:  וזה נכון גם לנציג שאת מכירה, וזה נכון גם לבק-אופיס, לדאטה ולכל מה שנאסף

יצחק קרויזר:      לכן זו שאלה אמיתית, אם יש צל צלו של ספק, למה לא להגיש עכשיו? קחו מילואים עד סוף מרץ, זה הרי לא כסף, ומקסימום ישבו על אותו תפקיד שני אנשים, אחד יעביר עוד חפיפה, למרות שהם כבר עברו 100 ימים ביחד

בת-שבע שרמן שני: אני סגנית ראש הסיוע המשפטי, אני בחמ"ל החטופים מאז ה-24 באוקטובר, נציגת הסיוע המשפטי שם

בת-שבע שרמן שני:  כתמיד אני מדברת פה בחיל ורעדה

בת-שבע שרמן שני:       אני מכירה מקרוב ומאוד מעריכה את העבודה של החמ"ל מהלב, אמרתי את זה גם בביקור של הוועדה שם, אני חושבת שהדברים שנעשים שם מדהימים

בת-שבע שרמן שני:      מר כהן הציג פה שני צירים שהמינהלת אמורה לתת להם מענה

בת-שבע שרמן שני:  אני אשתמש במילים מיקרו ומקרו

בת-שבע שרמן שני:  הטיפול במשפחות, שנעשה כבר היום בצורה כזו או אחרת על ידי מתנדבים, על ידי החמ"ל, בליווי אכ"א, ומשהו מעבר, שזה בעצם הטיפול בבעיות הרוחב, מה שהתחיל להיעשות באמצעות השולחן העגול

בת-שבע שרמן שני:      המינהלת היא גוף מאוד רזה, זה היופי, זה היכולת שלה להוביל הרבה מאוד דברים, היא לא שחקן בתוך התהליך, ולכן היא הצליחה להביא להרבה מאוד שיתופי פעולה, ולהביא את כל האנשים סביב השולחן כדי להגיע לפתרונות, אבל אפילו קופה קטנה המינהלת לא יכולה לנהל, כי אין ישות כזאת, כי היא לא קיימת

בת-שבע שרמן שני:  מה שאני רוצה לשאול ולהציע, האם אי אפשר בצורה היברידית ולאורך זמן לעשות את המעבר הזה? אנחנו רואים ניסיונות של שולחנות עגולים, ניסיונות לפתרונות ברמת רוחב, ובחמ"ל יושבים עכשיו גם על שולחן עגול של משפחות העצמאים כדי לשבת ולעזור לכל אחד, היה גם שולחן עגול בנוגע לחטופים זרים, שיוצג אני מתארת לעצמי בהמשך

בת-שבע שרמן שני:  יש העניין של השאלות רוחב והמקרו

בת-שבע שרמן שני:      הדבר הנוסף הוא, כמו שנאמר פה - - -     

גלעד קריב: בת שבע, התחלת נקודה ושמטת אותה

גלעד קריב:  שאלת, האם אי-אפשר בצורה היברידית

בת-שבע שרמן שני: אני רוצה להוסיף עוד טיעון ואז להגיע לסיום

בת-שבע שרמן שני:  יש אמירה שמדינת ישראל אומרת שיש איש שהוא עומד בראש, שזה התפקיד שלו, שהוא יוביל את הכול, שהוא יתכלל הכול

בת-שבע שרמן שני:  עם זאת, כיוון שהזמן דוחק והמנגנון עובד מצוין, אפשר אולי לדחות את המעבר של החלק של המיקרו ולהתחיל כבר עם החלק של המקרו, של הפתרונות המערכתיים, של מיפוי הצרכים, של שיתוף ציבור, של תחושה של המשפחות ששומעים אותן, שרואים אותן, שהן יכולות להציף בעיות ברמה רוחבית

בת-שבע שרמן שני:  ומהניסיון שלנו בשלושה החודשים האחרונים אין משפחה שדומה למשפחה, אין מקרה שדומה למקרה, אבל יש דברים שהם חוצים ושאפשר להתייחס אליהם לרוחב

נעם עידן בן-עזרא: ועדות חריגים זה משהו שחייב לקרות

בת-שבע שרמן שני: לכל פתרון רוחב צריך אפשרות לוועדה כדי לטפל במשפחות עצמן

גלעד קריב: מהניסיון שלך, את יושבת שם כבר לא מעט שבועות, ואת גם אדם שעוסק בסיוע משפטי קונקרטי, פרטני, באזרחות, נקרא לזה, האם העובדה שהמשל"ט ישב בתוך מסגרת צבאית, על כל היכולות של המערכת הצבאית, לרבות סגירות מעגל שהן יותר מהירות מהאזרחות – האם ביום-יום שלך הישיבה של המשל"ט בתוך מסגרת צבאית סייעה לסגור מעגלים בטיפול בבעיות קונקרטיות?     

בת-שבע שרמן שני: אני לא יודעת אם זה שזה ישב במסגרת צבאית זה הקל

בת-שבע שרמן שני:  אני אגיד מה שאמרתי גם בסיור הוועדה שם וגם מה שהדגשתי פה

בת-שבע שרמן שני:  העובדה שזה גורם שדורש תשובות ממשרדי ממשלה, שאומר שאנחנו צריכים פתרון עכשיו ומהר, עוזרת להתגבר על ביורוקרטיה, אבל גם גורם ממשלתי שזה המנדט שלו, שזה מה שהוא עושה, שדורש תשובות מידיות ממשרדי ממשלה, במיוחד אם זה גורם ממשלתי שיושב תחת משרד ראש הממשלה, יכול להביא לזה

בת-שבע שרמן שני:  אני חושבת שצריך לחשוב על פתרון שהוא פתרון מורכב ולא בינרי, לא בין אחת לאפס

יעל גורן חזקיה: אגב, גלעד, במינהלת יש חדרים לכל נציגי משרדי הממשלה

יעל גורן חזקיה:  הם ישבו שם, וימשיכו ועדות החוסן וימשיכו ועדות השבים, הכול ימשיך, כל המנגנון

גלעד קריב: יעל, הכול בסדר

גלעד קריב:  אני רק אומר עוד משפט אחד, ואני אומר שיש החלטת ממשלה

גלעד קריב:  מבחינתי כרגע המאבק הוא לא לבטל את החלטת הממשלה אלא לדחות את המועדים, אבל אני כן אחזור על משפט אחד שאמרתי שם במשל"ט

גלעד קריב:  יש הבדל בסוף מבורך מאוד בין מנטליות פעולה של מערכת אזרחית לבין מנטליות פעולה של מערכת צבאית

גלעד קריב:  אני אתן דוגמה אחת, כשאני עובד מדינה, בגדול לא הגיוני שיצפו ממני לעבוד 24/7, לא בשבתות בבוקר ולא ב03:00 לפנות בוקר, כי מערכת אזרחית גם כשהיא עובדת במיטבה, בסוף היא מערכת אזרחית

גלעד קריב:  מערכת צבאית עובדת 24/7, וזה ההבדל, והוא הבדל בדנ"א, בנשמה של שתי המערכות

גלעד קריב:  הטיפול האזרחי במשפחות החטופים בראייה שלי זו משימה של 24/7, הוא חלק מהמאמץ המלחמתי

גלעד קריב:  הוא לא מאמץ אזרחי, הוא חלק מהמאמץ המלחמתי

גלעד קריב:  ולכן אני מלכתחילה חשבתי שרק על הפער התודעתי הזה, שמה לעשות, אין דבר כזה חמ"ל אזרחי באמת, חמ"ל זה מושג שמגיע מהעולם הצבאי, אני חשבתי שהיה נכון להשאיר את הכול בתוך פיקוד העורף

גלעד קריב:  בטח אי-אפשר לדבר על ההעברה עד שלמשל יש תשובה לסוגיה הזאת

גלעד קריב:  ותאמין לי, ירון, אני לא יודע מה ניסיונך עם נציבות שירות המדינה, אבל אני מציע לך לקחת בחשבון שזה לא כל כך פשוט באזרחות להפעיל 24/7 מערכת, גם בשבתות וגם בחגים

גלעד קריב:  ואני מציע שעד שאת הסוגיה הזאת למשל אתה לא סוגר, שמשפטית מותר לך שאנשים יעבדו ב-03:00 לפנות בוקר, מבלי שאתה שואל את עצמך שאלה של שעות עבודה וחוק שעות עבודה ומנוחה, לפני שאתה עושה את זה, ששום דבר לא ייסגר במשל"ט מהלב, כשתביא תשובה מנציב שירות המדינה שהאנשים שלך יכולים לעבוד בבני ברק, האזרחים, ב-03:00 לפנות בוקר ו-24/7, אז תבקש מהצבא לסגור את המשל"ט

גלעד קריב:  עד שאין לך את התשובה הזאת, אל תסגרו את המשל"ט

גיל דיקמן: אנחנו מדברים כל הזמן על העברת המקל כך ששום דבר לא ישתנה בפעילות, אבל המשפחות פה מדברות על מענה לא מספק

גיל דיקמן:  זאת אומרת, אנחנו לא רוצים ששום דבר לא ישתנה

יעל גורן חזקיה: הוא ישתנה ויתייעל

יצחק קרויזר: ברגע שזה מבוסס על בסיס מתנדבים, אתם כמשפחות, לא משפחות מסכנות, משפחות חזקות, ישרות, ציוניות, אתם לא רוצים לעמוד בנקודה שאתם מבקשים טובה או מפעילים את המתנדב, לכן צריכה לקום מינהלת שיהיה בן אדם מקצועי בשכר כמענה

גיל דיקמן: אני מבין את הצורך בהקמת המינהלת, אני רוצה לומר שני דברים: דבר אחד, היום המצב הוא שאנחנו צריכים לפנות כדי לקבל את מה שמגיע לנו, וזה מצב בלתי נסבל

גיל דיקמן:  אני יודע שבני משפחה שלי, כדי שהם יפנו, יצטרך לקרות משהו מאוד חריג, ודברים מגיעים להם, זה צריך להגיע מכם אלינו

גיל דיקמן:  ודבר נוסף, אנחנו מדברים כאן על משהו שבמקרה הטוב ייצר את ההמשכיות של מה שקרה, אבל אנחנו מבינים שזה לא יקרה בשבועיים, שמענו את זה

גיל דיקמן:  כולנו הבנו שבשבועיים זה לא יקרה, אז אנחנו מבינים שיקרה פחות מהמצב הנוכחי בשבועיים האלה, ובמקרה הטוב יישאר המצב הקיים, אז על מה אנחנו מדברים פה?     

נעם עידן בן-עזרא: אני רק אביא דוגמה קטנה, שהובטח לנו במפגש עם המנכ"לים של משרדי הממשלה שיהיו הודעות עם כל הנתונים, עם כל הדברים שלהם אנחנו זכאים

נעם עידן בן-עזרא:  בהתחלה אמרו שיהיה אתר, ביקשנו שזה לא יהיה באתר, שפשוט המידע יזרום אלינו, וזה עדיין לא הגיע

נעם עידן בן-עזרא:  אנחנו כבר חודש אחרי

יצחק קרויזר: אני חושב שביקשתם בצורה מאוד ברורה שתהיה פעילות אקטיבית של המינהלת אליכם ולא שימתינו לצרכים - - -     

נעם עידן בן-עזרא: אנחנו לא יודעים מה אנחנו צריכים

יצחק קרויזר: אתם לא יודעים מה אתם צריכים, לכן צריך שמישהו ישב לכם ליד הדלת וישאל כל הזמן

גיל דיקמן: הכול נכון, אבל כרגע אנחנו מדברים על ספק בשימור המצב הקיים בהעברת המקל בין המשל"ט לבין המינהלת אם אני מבין נכון, ועוד לא קיבלנו את התשובה

גיל דיקמן:  סליחה שאני נכנס פה באופן נוקדני, על נושא ממש ספציפי, האם יש בהחלטת הממשלה הארכה מובנית לפעילות המשל"ט?     

יצחק קרויזר: היא תענה

ליטל דוד: אני מהלשכה המשפטית במשרד ראש הממשלה

ליטל דוד:  קודם כול, גם אני שותפה לזה שבכל פעם שאנחנו כאן, אנחנו מגיבים לזה בחרדת קודש, ואנחנו כמובן עושים מה שאפשר, אבל בסוף שום דבר לא יכול לענות על הצורך האמיתי שהם ישובו, וכולנו מחכים לזה שזה כבר יקרה, ובינתיים מנסים לעשות הכי טוב שאפשר כדי לתת מענים

ליטל דוד:      בשעה טובה ירון מונה, ומשיחות שהיו לי איתו עד עכשיו הוא בתמונה מראשית הדרך

ליטל דוד:  כמו שאמרנו יש בליל של גופים ואנשים שפועלים בנושא, וזה לא הוסדר בצורה מלאה, אבל עכשיו ברוך השם אנחנו לפחות עולים על הקו הנכון, ירון נכנס לתמונה, ולפחות מהשיחות שקיימנו עד כה, וממה שאנחנו עוד מתכננים לעשות, זה ברור שהכוונה היא לעשות סדר סוף-סוף בכל מה שפועל בתחום

ליטל דוד:  זו המטרה של הקמת המינהלת

ליטל דוד:  המינהלת הוקמה כדי לתכלל את כל המענה השלם שניתן ואמור להינתן למשפחות

ליטל דוד:  גם דברים שקורים היום בצורה לא מספיק סדורה, לרבות המתנדבים, אלה סוגיות שירון ייתן עליהן את הדעת

ליטל דוד:  הוא כבר מודע לזה והם עובדים על זה

ליטל דוד:      לעניין לוחות-הזמנים, כולנו מודאגים מהסיפור הזה, וזה בוודאי לא יוותר בלי מענה

ליטל דוד:  כלומר, כבר עכשיו נעשתה פנייה מטעם משרד ראש הממשלה למשרד הביטחון בבקשה להאריך את סיוע צה"ל

גלעד קריב: עד מתי?     

ליטל דוד: אני לא יודעת להגיד לכם לוחות-זמנים, אבל אנחנו כן יודעים להגיד שאנחנו שמנו לנגד עינינו - - -     

מירב לשם גונן: אנחנו לא פה כדי לקבל איזה לוחות-זמנים? אנחנו יכולים להמשיך לדבר, אבל אנחנו צריכים לוחות-זמנים, אנחנו צריכים להבין מה קורה

ליטל דוד: אני מסכימה איתך

ליטל דוד:  אני אענה על זה

נעם עידן בן-עזרא: אנחנו נתנו חודש וחצי, חודש וחצי התעכבנו בהמשך של הוועדה פה

נעם עידן בן-עזרא:  חודש וחצי

יצחק קרויזר: ליטל, אני חושב שמה שנעם אמרה, שברגע שאין תשובות זה גלגל שחוזר לחוסר אמון

יצחק קרויזר:  אנחנו יושבים פה בוועדה ואני באמת משתדל לדבר בצורה נעימה גם עם משרדי הממשלה, כי בסוף זה נושא שהוא רגיש, ואני יודע שכפרסונות אתם עושים עבודה מדהימה, בשקט, בצנעה, נותנים מענה, אבל בסוף צריכה להיות פה החלטה, אנשים צריכים לקבל תשובות, ואני לא מדבר רק על המשפחה, גם על המילואימניקים שיושבים במשל"ט

יצחק קרויזר:  אנשים צריכים לקבל את הדבר הפשוט, שזה תשובה ברורה, החלטה לכאן או לכאן, וכל אחד יחליט איך הוא מתנהל

ליטל דוד: אני מסכימה, אני יכולה להגיד לך שגם פה - - -     

יצחק קרויזר: גם אנחנו, אם היינו מקבלים ממשרד רוה"מ תשובה, יכול להיות שכבר הייתה החקיקה עוברת

גיל דיקמן: כשאת אומרת שתתבצע פנייה, אני מבין מזה שלא התקבלה החלטה?     

ליטל דוד: עוד אין החלטה ביחס למה ששאלת

ליטל דוד:  החלטת הממשלה שהתקבלה האריכה את סיוע צה"ל עד סוף ינואר

ליטל דוד:  כלומר, אין שם מנגנון להארכה

גיל דיקמן: אז כרגע אין מנגנון הארכה

ליטל דוד: אבל רגע, אפשר לקבל עוד החלטה ועובדים על זה

גיל דיקמן: החלטת ממשלה

ליטל דוד: כן, החלטת ממשלה נוספת שתאריך את סיוע צה"ל

ליטל דוד:  עכשיו אני אוסיף ואגיד שאם ירון, בגיבוש תפיסת ההפעלה של המינהלת, יבין שהמענה שיינתן אם פעילות המשל"ט תיסגר במתכונת הנוכחית, שזה בעצם יהיה מענה לא שלם, הוא עדיין יאריך את סיוע צה"ל

גיל דיקמן: בלי החלטת ממשלה?     

ליטל דוד: עם החלטת ממשלה, בוודאי עם החלטת ממשלה

גיל דיקמן: אז בכל מקרה נדרשת החלטת ממשלה

ליטל דוד: בוודאי

גיל דיקמן: אבל זה דבר שאנחנו מבינים שלוקח זמן, לוקח שלושה שבועות להחליט

יצחק קרויזר: לא

יצחק קרויזר:  הם יכולים לקבל את זה די במהירות, אבל הם צריכים לקבל אותה

גיל דיקמן: בישיבה הבאה - - -     

גלעד קריב: אתה עוד תתפלא לדעת מה מקבלים במשאל טלפוני במדינה הזאת

גלעד קריב:      ליטל, אני מכיר גם אותך וגם את יעל, ואת ירון אני שמח להכיר, אני אומר לך, אני לא יודע מה תהיה עמדת יושב-ראש הישיבה, אני אמליץ לו לקבל החלטת ועדה שבאה ואומרת שעם כל ההערכה שלנו אליכם, ההתרשמות של הוועדה ששבועיים לא מספיק, ולכן התשובה שאם נראה אז כך וכך, לפחות עליי, כחבר ועדה, לא מקובלת

ליטל דוד: אני רק אתקן, ברשותך

ליטל דוד:  זה לא אם נראה אז כך וכך

ליטל דוד:  אנחנו עובדים על הארכת הסיוע

ליטל דוד:  העניין הוא שאני לא יודעת לתת לוחות-זמנים

גלעד קריב: אופיר, אתם יודעים? אלוף משנה בן מוחא יודע שיכול להיות שמחר - - -     

ליטל דוד: תת-אלוף

ליטל דוד:  אני איתו תוך כדי בהתכתבות

ליטל דוד:  אנחנו מודעים לזה, אנחנו מדברים על זה

ליטל דוד:  הוא כבר אמר לאלוף הפיקוד שהם ערוכים להישאר

גלעד קריב: אז הינה קיבלתם תשובה

גלעד קריב:  אני לא מצליח להבין החלטה של מי זה, של ראש הממשלה, של יוסי שלי?     

ליטל דוד: זאת החלטת ממשלה, שר הביטחון וראש הממשלה קובעים את זה כשמגישים את זה לממשלה

ליטל דוד:  אני יכולה להגיד לכם שהאתגר היה בעיקר תקציבי, כי ראו בזה כפילות

אהרן בקר: אי-אפשר להשאיר את בני המשפחה כבני ערובה בכל התקופה הזאת

אהרן בקר:  אנחנו צריכים לייצר ודאות, ודאות למשפחות, ולייצר תקשורת - - -     

גלעד קריב: יש לנו ממשלה עם משרד מורשת ועם משרד מסורת, זו ממשלה שחיה טוב עם כפילות

יצחק קרויזר: אין קשר בנושא הזה

יצחק קרויזר:  יש פה מישהו שצריך לקבל החלטה, את אומרת

גלעד קריב: על כמה כסף מדובר?      

ליטל דוד: צריכים אכן לקבל החלטה, והיא תתקבל

ליטל דוד:  העניין הוא שאני לא יודעת לגזור לכם לוחות-זמנים, אני יודעת להגיד לכם שהאתגר עם לוחות-הזמנים היה בעיקר תקציבי

יצחק קרויזר: בכל מקרה לדיון שיצא פה הזמנים יצטרכו להגיע - - -     

דבורה ביטון: מי גוזר את הזמנים? מתי קובעים זמן?     

יצחק קרויזר: אנחנו פה נדרוש את הזמן בצורה מאוד ברורה

דבורה ביטון: בלי זמן אין תוצאות

יצחק קרויזר: ודאי

יצחק קרויזר:  התשובה תצטרך להגיע בהקדם

יצחק קרויזר:  בכל מקרה, יכול להיות שנתחיל בהליך חקיקה

ירון כהן: כמי שנושא באחריות לזה שהמעבר יעבור בצורה תקינה, כמי שאחראי לגזור את לוחות-הזמנים, וזה מוטל על כתפיי, אמרתי לכם, חברים, שאני מאתמול במינוי, ואני אמרתי שזה ייסגר ביומיים-שלושה הקרובים

ירון כהן:  למה? מכיוון שיש לנו מספר תהליכים שאנחנו רוצים להשלים

ירון כהן:  ההחלטה תתקבל

ירון כהן:  לא נעשה מעבר אם לא נהיה שלמים ב-100%, לא ב-99%, ב-100% שהמעבר הזה עובר כראוי ללא פערים

מירב לשם גונן: ירון, אתה מאתמול במינוי, אבל למזלנו אתה לא חדש בתוך המערכת הזאת, אתה מהרגע הראשון, זאת אומרת, מבחינתנו זה שמאתמול אתה במינוי, זה אומר שזה רק יאיץ, ומבחינתי התשובות אמורות להיות ממך

ירון כהן: אין לי 100 ימי חסד, גם לא 100 דקות חסד, אני יודע

ליטל דוד: אני רוצה רק להוסיף שהפגישה עם נציגי משרד האוצר נקבעה למחר בשעה 18:00, הפגישה שדיברנו בראשית הישיבה

יצחק קרויזר: תוציאו איזה סיכום ותעדכנו את הוועדה, ואנחנו נוכל לעדכן

ליטל דוד: בוודאי

יעל גורן חזקיה: אני אשמח להוסיף עוד שני דברים למעשה

יעל גורן חזקיה:  דבר אחד, אני עוד לא יודעת מה יהיה תפקידי במינהלת, אם יהיה, אני רק אומרת שבחפיפה, בכל התחום שאני טיפלתי בו עבר עד כה לירון, וירון גם יודע ומחויב לזה, ואני דווקא כן ארד למהות של הדברים ולא רגע למי לוקח אחריות או לא, אבל זה מאוד ברור שהשולחן העגול שבראשו עומדת תמר יחד עם כל משרדי הממשלה, שהיינו שותפים לו וגם אופיר כמובן, מאוד ברור שיש משימה אחת עיקרית כרגע על הפרק שהיא מה שסוכם בשולחן העגול ועומד לפתחו של מנכ"ל האוצר ומנכ"ל משרד ראש הממשלה, שזו המשימה הראשונה, אובדן שכר עבודה של חטוף

יעל גורן חזקיה:      המשימה השנייה, ואני מסתכלת על מירב, כי אנחנו מדברות על זה לא מעט, והיא לא פחות חשובה, זה איך בן המשפחה במעגל הראשון והשני וגם כחריגים במעגל שלישי ורביעי, אם צריך, יודע להיות מתוגמל באובדן כושר עבודה, כי, ואני אומרת את זה כאן, ואני לא מתביישת, מה שנקבע בהצעת חוק התגמולים שהם מקבלים, הרבעוניים, הם לא מספקים, ואנחנו מבינים את זה לא יום ולא יומיים מהמשפחות

יעל גורן חזקיה:      והדבר השלישי, אבל לא בסדר פחות חשוב, זה כל המעטפת שניתנת לשבים, שגם היא נקבעה כפתרון זמני על ידי ביטוח לאומי

יעל גורן חזקיה:  גם הוא לא מספק, וצריך לעגן את זה בחקיקה

יעל גורן חזקיה:      אני רק אציין פה לפרוטוקול, וחשוב שתתחברו גם לזה, אני יודעת כי אני חלק מזה, שמקודמת עבודת מטה במשרד הביטחון להעלאת קצבת פדויי שבי, הרי זה יושב היום כחוק של שר הביטחון, אומנם יש שם שינוי, הרי היה שינוי עקיף של החוק הזה שמדבר גם על קצבה שניתנת לאזרחים שבים, שעומדת היום על סכום שהוא 1,300 שקלים, אז יש עבודה שאמורה להיות מוצגת לשר, אם לא הוצגה לו כבר בסוף השבוע שעבר, וזה תהליך שקורה לצד זה שאנחנו מבינים יחד עם דסק שבים, שעושה עבודה מצוינת במשל"ט ומבין את הפערים הרוחביים, שיש לתת להם שינוי

יעל גורן חזקיה:  וזה אם אני מתכנסת לשינויים המהותיים שאנחנו נדרשים להם מרגע שניכנס התפקיד

אהרן בקר: אני רוצה להעיר רק הערה קצרה

יצחק קרויזר: ממש בקצרה, כי אנחנו רוצים להתחיל להתכנס לסיכום ולהגיע למסקנות

אהרן בקר: רק לגבי התקשורת האפקטיבית עם המשפחות

אהרן בקר:  אני קורא לזה "תקשורת אפקטיבית פרואקטיבית"

אהרן בקר:  נכנסת למשל"ט, ואני באמת מברך אותך, חשוב מאוד להעצים את התקשורת הזאת

אהרן בקר:  שמענו פה את הקולות של המשפחות

אהרן בקר:      הדבר החשוב הנוסף, אני לא יודע אם יש לנו הרבה מאוד זמן לתת סיוע או להגדיל את המעטפת של השבים

אהרן בקר:  השבים כבר שבו, ואנחנו מבינים שהאירוע הזה הוא אירוע גדול, אירוע מתגלגל

אהרן בקר:  אנחנו יודעים שהוא גם יתגלגל קדימה, וחשוב שהמעטפת, מעבר למעטפת ההוליסטית, חשוב שהמעטפת הכלכלית במסגרת ההסכם, בין אם משרד ראש הממשלה וביטוח לאומי, יינתן באופן מידי, וזו החובה שלנו, החובה הציבורית שלנו, זו החובה גם של המתנדבים וגם של הפעילים וגם המילואימניקים שעובדים ונותנים לכם סיוע באמת ראוי

אהרן בקר:  אני חושב שזה הדבר העיקרי כרגע, לתת את המעטפת המידית, קודם כול למשפחות של החטופים שכבר חזרו, ולתת את המעטפת הכלכלית, בין בשולחן העגול, כשיש את ההצעה שמונחת על השולחן כרגע, ויפה שעה אחת קודם

גלעד קריב: הסיוע לחטופים שחזרו הם באחריות הפורמלית שלכם, של המינהלת?     

יעל גורן חזקיה: כן, אבל ביטוח לאומי הוא שחקן מאוד מרכזי

ירון כהן: באמצעות הביטוח הלאומי

אהרן בקר: המעטפת שניתנת מביטוח לאומי היום היא לא מספקת

יעל גורן חזקיה: היא לא מספקת, חד-משמעית

שרית דמרי: ביטוח לאומי חזר ואמר שאנחנו פועלים לפי חוק נפגעי פעולות איבה

שרית דמרי:  אין חוק ייעודי שעוסק במענה המיוחד, המאוד עדין, שנדרש לחטופים ששבו

שרית דמרי:  אנחנו יודעים שיש צרכים מאוד מאוד ייחודיים, גם כספיים וגם רגשיים, לכל המעטפת המשפחתית, ואין חוק כזה

שרית דמרי:  אנחנו כן המלצנו, וחלק מהשיח בשולחנות העגולים, לתת מענה ייעודי וייחודי

שרית דמרי:  ביקשנו ואנחנו נמליץ

שרית דמרי:  יש לנו גם המלצות שלנו, ואנחנו נביא את זה בפני כל גורם

יעל גורן חזקיה: כפי שאמרתי, זו אחת המשימות המרכזיות

שרית דמרי: זו אחת המשימות

שרית דמרי:  המשפחות יודעות, אנחנו מלווים אותן, כמובן מה שאנחנו יכולים לתת בהתאם לחוק הקיים

שרית דמרי:  וכמובן כל צורך נוסף שהן מעלות, וערן איתנו בקשר

בת-שבע שרמן שני: צריך להגיד שהביטוח הלאומי הוא זרוע אחת שנותנת מענה לשבים

בת-שבע שרמן שני:  המעטפת לשבים ניתנת על ידי משרדי ממשלה נוספים

בת-שבע שרמן שני:  מישהו צריך לתפעל את זה

נעם עידן בן-עזרא: מי מתכלל את זה? הם כבר 50 ימים פה בבית

יצחק קרויזר: אני רוצה שאופיר יסכם את מה שהוא פתח ואמר

יצחק קרויזר:  נתחיל להתכנס לסיכום ומסקנות

אופיר סופר: אני רוצה להמשיך בדברים שנאמרו כאן

אופיר סופר:  ואני שמח שזה עלה על השולחן, כי מהשיח הלא נעים שהיה פה על שכר חטופים, אפשר להבין שזאת הסוגיה הכי דחופה

אופיר סופר:  היא חשובה, אבל היא לא הכי דחופה והכי קריטית

אופיר סופר:  הדבר הכי חשוב זה החוק שנועד לאנשים ששבו מהחטיפה של ארגון טרור

אופיר סופר:  זה לא פדויי שבי, וזאת גם טעות לקרוא להם "פדויי שבי", כי הם לא פדויי שבי

אופיר סופר:  זה אירוע אחר לגמרי

אופיר סופר:  הם לא חיילים, הם לא לוחמים שהיו בשבי, זה ילדים, ואימהות ואנשים מבוגרים

אופיר סופר:  אני חושב שחלקנו שמענו חלקיק סיפור על מה שהם עברו

אופיר סופר:  המעטפת שניתנת להם היום לא מתאימה בכלל לצרכים שלהם

אופיר סופר:  עשינו עבודה מאוד מקיפה במשל"ט מה הצרכים שלהם

אופיר סופר:  הזכאות לא קרובה לכך

אופיר סופר:  אני מאוד מעריך את הביטוח הלאומי ואת שאר המשרדים שמנסים לתת במסגרת המגבלות הקיימות איזה מעטפת, אבל בסוף, כשאנחנו רואים מישהי ששבה מהשבי ומבקשת תלושי מזון, זה מצב שאני לא חושב שאנחנו צריכים לקבל אותו בשום פנים ואופן, והם כבר כאן לא מעט זמן

אופיר סופר:  אם יש משהו דחוף שצריך לקדם זה את החוק של אנשים ששבו מחטיפה של ארגון טרור

גלעד קריב: אני רוצה לשאול את הביטוח הלאומי, ברשותך, שאלה אחת, לסוגיה הזאת, ואולי כדאי, אדוני היושב-ראש, שתתקיים ישיבה ספציפית רק לסוגיית הטיפול בשבים מן התופת

גלעד קריב:  כרגע, כאשר אדם לשמחתנו משוחרר ומגיע לכאן, אז הוא מקבל הכרה אוטומטית כנפגע פעולת איבה

גלעד קריב:  נכון?     

שרית דמרי: הוא מקבל הכרה כנפגע פעולת איבה

שרית דמרי:  כל זה טופל כבר - - -     

מירב לשם גונן: כן, אבל נכות - - -     

שרית דמרי: נכון

שרית דמרי:  נכות זה - - -     

מירב לשם גונן: צריך לזכור גם את זה

שרית דמרי: יש כמה שלבים

שרית דמרי:  שוב, אנחנו פועלים בהתאם לחוק

גלעד קריב: החוק קובע הכרה ראשונית - - -     

יעל גורן חזקיה: זמנית, לחצי שנה

גלעד קריב: יש לי שאלה אחת מאוד קונקרטית

גלעד קריב:  מה גובה המענק הכספי שמקבל נפגע פעולת איבה בהכרה הראשונית?     

שרית דמרי: זה לא מענק

גלעד קריב: זה חבילת טיפול?     

שרית דמרי: מה שעשינו שנתנו במעמד השיבה של החטופים, כבר בבית החולים, נתנו להם כרטיס נטען בסך 10,000 שקל בעד כל חטוף

שרית דמרי:  לאחר מכן יש גמלה, שחלקכם מכירים אותה זה התט"ר, כרגע אישרנו אותה לתקופה של חצי שנה

שרית דמרי:  כולם מקבלים את זה בשיעורים המינימליים על פי החוק

שרית דמרי:  כמובן, אם יש כאלה שיבקשו, אנחנו נעשה חישובים יותר מדויקים, אבל רצינו כבר להתחיל לשלם אוטומטית בלי שהם יתחילו להביא לנו התחשבנויות

קריאה: מה זה תט"ר?     

יעל גורן חזקיה: תגמול טיפול רפואי

שרית דמרי: זה תגמול שאנחנו נותנים עד שנקבעת דרגת הנכות

אסתר בוכשטב: תזכירו שאת התט"ר מקבל כל אזרח שהיה באירוע, כל נפגע שהיה באירוע, זה לא קשור להיותם חטופים

שרית דמרי: לא ביקשתי לבלבל אף אחד

אסתר בוכשטב: זה לא לבלבל

אסתר בוכשטב:  אני רוצה להסביר לכולם שכל אזרח שנחטף היה באירוע, וגם אני הייתי באירוע, לא נחטפתי לשמחתי, אני מקבלת את הכסף הזה

אסתר בוכשטב:  החטוף לא מקבל את זה בגלל היותו חטוף, אלא בגלל היותו נוכח באירוע

אסתר בוכשטב:  זה לא שייך לחטוף

יצחק קרויזר: זאת עוד נקודה שאנחנו נטפל בה בדיון בוועדה אחרת, דרך אגב

גלעד קריב: החידוד של אסתר הוא חידוד חשוב

גלעד קריב:  אני מבקש לדעת פשוט נתון אחד, ברמה הכספית, וברור לי שכסף הוא לא כל המעטפת של ה- - -

גלעד קריב:  זה 10,000 שקל שהעברתם בכרטיס נטען פר חטוף?     

שרית דמרי: נכון

שרית דמרי:  ויש עוד כל מיני מענקים

יצחק קרויזר: יש נושא נוסף של ההגדרה של נפגע פעולות איבה שמסתיים, ואנחנו דנים על זה, ואני מקווה שהדיון הזה יתקבל בוועדת הרווחה, ואנחנו נשתתף וניידע אתכם

יצחק קרויזר:  זה נושא שעל הפרק, זיהינו אותו לצערי בדקה התשעים, אבל אני חושב שהמסקנה מפה זה חזרה לשיתוף פעולה בין הוועדה וחברי הכנסת לבין המשפחות

יצחק קרויזר:  הגשנו את זה כדיון, הצטרפו כבר לא מעט חברי כנסת, אני מקווה שזה יתקבל בנשיאות ונדון בזה, כי זה משהו שאנחנו לא ניתן לו לקרות

נעם עידן בן-עזרא: כדאי לבחון מקרה קיצון כדי לקבל תמונה על המקרים הפחות קיצוניים

שרית דמרי: אני אשמח רק לחדד

שרית דמרי:  אמרתי, ואני אחזור על זה, אין חוק ייעודי לחטופים, לכן המענים הם מענים מתוך חוק נפגעי פעולות איבה, ולכן המענה הוא מה שקיבל מי שהוכר כנפגע פעולות איבה

שרית דמרי:  לצערנו אנחנו יודעים שיש בני משפחות שהם בעצמם נפגעי פעולות איבה, לרבות משפחות שכולות שהן גם נפגעות, גם משפחה שכולה וגם משפחה של חטוף, והכול זה כרגע מענים שקיימים בתוך החוק, ואנחנו פועלים בהתאם למה שיש לנו לתת

אסתר בוכשטב: צריך לתקן את החוק

שרית דמרי: נכון, וזו ההמלצה שלנו

שרית דמרי:  אנחנו חוזרים על ההמלצה שלנו לחזור ולתת מענים ייעודיים

טליה ג'מאל: מה המצב עם זה מבחינת הממשלה? כי הממשלה כל הזמן חוזרת על זה

טליה ג'מאל:  יש תזכיר?     

שרית דמרי: שוב, הכול במסגרת שולחנות עגולים כרגע

שרית דמרי:  יש המון מחשבה

שרית דמרי:  אני יודעת שגם במשרד הביטחון יש איזה שהיא עבודה, כפי שציינה יעל

יעל גורן חזקיה: אמרתי, ואני אומר שהחוק במשרד הביטחון שכן נוגע בפדויי שבי, שהיום הוא מדבר גם על פדויים של חטופים אזרחים, כי היה תיקון עקיף של החוק הזה

יעל גורן חזקיה:  הוא דיבר רק על שבויים, כן יש עבודה שנעשית שם, א', להעלאת הקצבה, אני לא יודעת להגיד את גודלה, ו-ב' על המעטפת

יעל גורן חזקיה:  זה לא אומר, כפי שאמר אופיר, שלא צריך חוק ייעודי שמדבר בשבים, במעטפת שהם מקבלים, המעטפת שבני המשפחה שלהם מקבלים, וצריך רגע לא להסתמך רק על נפגעי פעולות איבה, כי נפגעי פעולות איבה נותן את הפתרונות הזמניים כרגע לפי מה שיש בחוק נפגעי פעולות איבה

יצחק קרויזר: יש עוד נושא שלם שלא נגענו בו, שזה הזרים, אנחנו ניתן לך לגעת בדיון הבא

עידית דוידוביץ: תודה רבה

עידית דוידוביץ:  אני ממשרד החוץ

עידית דוידוביץ:  למעשה אנחנו כאן, כדי להשמיע, בהמשך למה שאמרה ד"ר עדה גנזך, בנוגע לחטופים הזרים, שגם הם זקוקים ודורשים איזה התייחסות בחוק, בדומה ובשווה לחטופים הישראלים

עידית דוידוביץ:  ובנוגע למה שאמרה קודם ד"ר גנזך, לגבי זה שלמעשה הם לא מטופלים, הם כן מטופלים, והשגרירים שלנו בנציגויות שיושבות בחו"ל בקשרים הדוקים איתם, עם המשפחות, אבל צריך להבין שמדובר באנשים מתרבויות מאוד מאוד שונות, ראינו את זה גם בבית החולים, כששבו החטופים הזרים, היו שם פערים לנוכח התרבויות והמדינות שמהן הם הגיעו, ולכן אנחנו נתקלים באי אלו קשיים, אבל גם עליהם אנחנו יודעים להתגבר ומשתדלים לעשות את המיטב

עידית דוידוביץ:  גם השגרירויות הזרות שכאן במדינת ישראל, גם הן בקשר עם המשפחות ואיתנו, ואנחנו עובדים בשיתוף פעולה מלא, גם עם המשל"ט

יצחק קרויזר: תודה רבה

יצחק קרויזר:  אנחנו ניגע בזה יותר בדיון הבא

יצחק קרויזר:  עו"ד טליה ג'מאל, תעשי סיכום

טליה ג'מאל: אני אתחבר פה לדברים של מר דיקמן

טליה ג'מאל:  יש פה שתי רמות, הרמה הראשונה היא המסגרת של איך קורה הטיפול ומי חושב על הדברים, גם מי נותן את המענה הנקודתי לצרכים של המשפחות, גם מי נמצא איתן בקשר וגם מי חושב בתוך הממשלה ומתכלל את החשיבה ארוכת הטווח גם על שינויים רגולטוריים, אולי חקיקה

טליה ג'מאל:      הנושא הזה זה הנושא שכרגע אנחנו רואים עם המעבר מהמשל"ט, מפיקוד העורף, למינהלת האזרחית שממש מוקמת בימים אלה עם מר ירון כהן שמונה אתמול, ובהקשר הזה אני מניחה שיהיו לכם מסקנות

טליה ג'מאל:  זה נושא אחד עיקרי

טליה ג'מאל:      הנושא השני נוגע לדברים הנקודתיים שהוועדה ביקשה להבין מה קורה איתם ולקבל תשובות בעניינם כבר בדיון הראשון

טליה ג'מאל:  קם השולחן העגול שיושבים בו משרדי הממשלה, אנחנו מבינים כרגע שיש התנגדות של האוצר, אבל הנושא הנקודתי הזה זה הנושא של קצבה חלף שכר, שאמורה להחליף את הצרכים המידיים של החטופים עצמם, שהחובות שלהם לא יתפחו, משכנתאות, אוכל לילדים שלהם, שרגילים לאכול מאותה משכורת

טליה ג'מאל:  אלה שני הנושאים הגדולים שדנו בהם

טליה ג'מאל:      מה שנשאר, גם מדברים שנאמרו כאן בדיון הזה, וגם מדברים שנאמרו בדיונים קודמים, כולל מנציגי המטה ומרז נזרי – אני אומרת את זה בגדול, כי חלק מהדברים הם גם באחריות של ועדת העבודה והרווחה, ואולי אנחנו אחר כך צריכים גם לחשוב איך אנחנו עושים את התיאום בין הוועדות, חלק זה חקיקה, חלק זה בתחומים שלהם, חלק שלנו – היה הנושא של פרטיות והעברת מידע שעלה כחסם משמעותי במתן מענה לחטופים, לפחות בתוך משרדי הממשלה הבנו שיש בעיה בגלל הפרטיות, שלא כל הגורמים יודעים את הסטטוס ומה קורה, וזה מקשה ומאט את העבודה ואת היכולת לתת סיוע

טליה ג'מאל:  זה דבר אחד

טליה ג'מאל:      דבר שני, יש לנו את הנושא כמובן של המעגלים הרחבים יותר של המשפחות, שכנראה זה נושא שנמצא כרגע בוועדת העבודה, נדון בזה בעצמנו

טליה ג'מאל:      יש הנושא של הזרים, שאנחנו מבינים שהזכאות המהותית שלהם, ממה שנאמר לנו, היא זהה לזו של הישראלים, ואולם לגבי הקשר עם המשפחות עולות שאלות

טליה ג'מאל:  משרד החוץ עכשיו שוב אומר שדרך הנציגויות הוא עושה את זה, נאמר כבר פעמיים לוועדה וגם במשל"ט שהטיפול במשפחות נעשה באותה דרך, רק דרך משרד החוץ, במשל"ט ועל ידי נציגים הבנו שהם לא מטפלים בזרים, אז אלה שאלות, כמו שאמר היו"ר, שנדון בהן כנראה בדיון הבא

טליה ג'מאל:      יש הנושא של נגישות המידע למשפחות, ומי יוזם את הפנייה, כשגילינו שלא כולם יודעים על הזכאות לסיוע משפטי וכו'

טליה ג'מאל:      נושא שלא הספקנו בכלל להיכנס אליו היום זה גם הנושא של התקציב של המינהלת

בת-שבע שרמן שני: בעניין של הסיוע המשפטי כל המשפחות פנו

נעם עידן בן-עזרא: לגבי הסיוע המשפטי אכן אמרנו מתחילת הדרך שכל המשפחות מעודכנות ויודעות, מה שלא ידענו, והיום זה הופיע כמשהו חדש, זה הנושא של הסיוע הסוציאלי

יצחק קרויזר: אתם עברתם לפניות אקטיביות למשפחה, זאת הייתה הנקודה

בת-שבע שרמן שני: היה מעבר לפנייה אקטיבית

טליה ג'מאל: כדי שהדברים ישתפרו

טליה ג'מאל:      ויש לנו את הנושא של התקציב, גם של המינהלת

טליה ג'מאל:  אנחנו מבינים שגם היום חלק מהסיוע שהמשל"ט תאם גם לשבים, מומן על ידי תרומות, לא רק עצם זה שיש שם את הנציגים שמתנדבים בעצמם, אלא חלק מהסיוע עצמו מומן על ידי תרומות, וזאת גם שאלה, שאלת התקציב של המינהלת

טליה ג'מאל:  זה מיפוי מקרו של הנושאים

ענת קאופמן: מה עם נושא שוק ההון? למה בינתיים הם לא מכניסים יד לכיס ומשלמים?     

טליה ג'מאל: הנושא של ביטוחי אובדן כושר - - -     

ענת קאופמן: אובדן כושר, ביטוחים, קרנות פנסיה - - -     

קריאה: גברתי, אנחנו נתנו את המענה

טליה ג'מאל: עוד" קאופמן, אני חושבת שעלה הנושא של ביטוחי אובדן כושר והפעלתם, אני חושבת שהוסכם על ידי הוועדה ונציגי הממשלה אמרו לנו שזה מטופל, זה ללכת למקום שבמקום שהכסף הזה יגיע מהעמיתים של קרן הפנסיה, שהכסף יגיע ישירות מהמדינה,  וגם לא יהיה תלוי רק באנשים שעבדו ושילמו את הביטוח הזה, ולכן היה המעבר למתווה שאמור לתת את אותו מענה דרך העולם הזה של קצבה חלף שכר

טליה ג'מאל:  זה נושא שאפשר לפתוח אם יש לכם שאלות

יצחק קרויזר: אנחנו לא בזמנים לזה

ענת קאופמן: לא הכול קרן, יש גם ביטוחים פרטיים, וזה לא צריך לבוא על חשבון משהו

יצחק קרויזר: אמת

יצחק קרויזר:  אנחנו נדבר גם על זה בדיון הבא

יצחק קרויזר:  יש נושאים לצערנו שלא הספקנו לדבר עליהם בלוחות-הזמנים

יצחק קרויזר:      קודם כול, בראש ובראשונה, אני רוצה להגיד לכם תודה רבה, למשפחות שמגיעות באופן עקבי וקבוע לדיונים בוועדה הזאת

יצחק קרויזר:  הנוכחות שלכם היא חשובה מאוד

יצחק קרויזר:  אנחנו מעריכים מאוד את הקושי להגיע לכאן שבוע אחרי שבוע, יום אחרי יום, ובמיוחד לוועדה הזאת, כשאנחנו שומעים פה דברים מאוד קשים, לא נעימים וחוסר מענה, אבל הנוכחות שלכם פה נותנת את הקשר הישיר והחיבור לפערים האלו שמחובתנו לצמצם

יצחק קרויזר:       אני רוצה להגיד לך תודה רבה, מר ירון כהן, שאתה מגיע, אני חושב שבשם כולנו, בשם עם ישראל כולו

גלעד קריב: מעריכים

יצחק קרויזר: אנחנו מאחלים לך הצלחה רבה בתפקיד החשוב מאוד שאתה לקחת על עצמך

יצחק קרויזר:       בעניין של המינהלת, חשוב מאוד בהקדם להוציא עץ ארגוני פשוט, נוח וברור, שיצא למשפחות

יצחק קרויזר:      הנושא שדיברנו עליו של שילוב בני המשפחות במינהלת, אנחנו רואים כמה צמצום הפערים הזה הוא קריטי והוא חשוב

יצחק קרויזר:      בנושא של הארכת ההעברה בין משל"ט הלב למינהלת, אנחנו כוועדה מבקשים להאריך כבר מעכשיו לאיזה תקופה, גם שתיתן בהירות למשפחות להבין שהנושא הזה, גם אם יש בו צל צלו של ספק שהוא יצליח או לא יצליח, שיש כבר תוכנית מגרה, שזה כבר בהארכה, ומקסימום ישבו שני אנשים על אותו תקן, ימשיכו בחפיפה

יצחק קרויזר:  לא מדובר פה בכסף גדול וגם לא בהרבה אנשים

יצחק קרויזר:  אני מבקש לקחת את זה לתשומת לב

יצחק קרויזר:      הנושא שפתחנו בו של חוסר התגובה ממנכ"ל משרד ראש הממשלה וההחלטה, אני מבקש שתתקבל תשובה בהקדם

יצחק קרויזר:  אני מנהל פה את הדיון בצורה שמכבדת גם את המנכ"ל, גם את משרד ראש הממשלה, אבל אני חושב שמה שקרה פה היום זה דבר שהוא לא מתקבל על הדעת

יצחק קרויזר:  100 ימים שאנחנו נמצאים בסיטואציה הזאת ואין תשובה מאוד פשוטה

יצחק קרויזר:  גם אם היא לא לטובת המשפחות, צריכה להתקבל כאן תשובה

יצחק קרויזר:  הבהירות היא חובה כדי להמשיך ולבנות את האמון או את חוסר האמון

יצחק קרויזר:  תשובה חייבת להתקבל, ואז אנחנו נדע כמחוקקים אם אנחנו מקבלים את ההכרעה שתתקבל במשרד ראש הממשלה ומגבים אותה או שאנחנו משתמשים בכלי שלנו, הכלי הכי אפקטיבי שלנו, וזה חקיקה גם בנושא הזה וגם בנושאים אחרים , כדי שלא יצטרכו בכל פעם לטפל בסיטואציה של החטופים

יצחק קרויזר:  זה באמת מקרה שאין לו אח ורע, ומשתמשים בכלים קיימים שהם לא בהכרח מתאימים

יצחק קרויזר:  והשאלה האם כדי לתקן את החקיקה הזו, האם זה יגיע דרך משרדי הממשלה והמינהלת או שזה יגיע כחקיקות פרטיות שאני מניח שיהיו שותפים להן כל 120 חברי הכנסת

יצחק קרויזר:      אני מבקש לקבל תשובה בהקדם בצורה מידית דרך הוועדה על הדרישה ממשרד ראש הממשלה, ואני גם מבקש מהוועדה לתאם זימון כבר לשבוע הבא, כי נוצר פער בין הדיון הקודם, הסיור, לדיון הזה שהמתנו למינוי שלך, ירון, ואני חושב שזה היה חשוב, אבל היה צורך לקיים עוד דיון בדרך

יצחק קרויזר:  זה שזה לא קרה, זאת טעות

יצחק קרויזר:  אני חושב שכדאי שכבר עכשיו נצא עם זימון לשבוע הבא לפגישה, כדי שנמשיך ונעקוב גם אחרי ההעברה בין הסמכויות של המשל"ט למינהלת וגם בשאר הנושאים שעלו על הפרק היום

יצחק קרויזר:  תודה רבה